qundao/data-zh-poetry huggingface dataset:
再偕介庵叔过村西僧舍看菊
作者：查慎行
朝代：清
体裁：五言律诗

忆昨披榛入，经旬踏叶来。秋花偏耐久，名种或迟开。天意晴连月，人生梦几回。屡游贪佛日，原不为衔杯。
再叠前韵
作者：查慎行
朝代：清
体裁：七言绝句

连朝不饭空扪腹，奈此河鱼腹疾何。笑掷何郎供一饱，看囊直觉万钱多。
再叠前韵示恺功·其一
作者：查慎行
朝代：清
体裁：七言律诗

半生习气老来捐，熨贴终输裹铁绵。待兔祗疑株可守，求鱼方悔木难缘。偶然鸿爪留还去，果否蛾眉妒是怜。一种东风消不得，鬓边霜雪又增年。
再叠前韵示恺功·其二
作者：查慎行
朝代：清
体裁：七言律诗

海内人才略可知，也曾高会与南皮。三年刻楮将安用，一技雕虫壮不为。酒市天寒愁客散，书帷昼静喜人披。与君相对春风里，只有冰壶不掩疵。
再叠卜居韵答素村二首·其一
作者：查慎行
朝代：清
体裁：七言律诗

我爱郎家半日村，碧池一眼正当门。鱼龙得气时方蛰，鹅鸭如云冻不喧。三径居邻惟二仲，两家婚媾到诸孙。栈羊筛酒何年事，五岳游须次第论。
再叠卜居韵答素村二首·其二
作者：查慎行
朝代：清
体裁：七言律诗

造化茫茫命压头，诺星何处證般舟。一身有母尤应惜，四大无恩可要酬。叔宝神情非俗士，孝章才气本名流。村场酒贱须勤置，相劝休为织室忧。
再叠韵一首
作者：查慎行
朝代：清
体裁：七言绝句

弟劝兄酬不隔旬，花前浑作一家春。可能消得儿孙福，奉杖将车侍老人。
再咏头陀兰
作者：查慎行
朝代：清
体裁：古风

有美猗猗兰，山人莳艺成。瓦盆移涧谷，滋护从孩婴。岁久叶纷披，宝同翡翠罂。是宜有佛性，故以头陀名。我本老比邱，宿世偕修行。对之莞尔笑，亦若弟见兄。适当春蚤时，抽穗百十茎。蕊者含其芳，秀者扬其英。深丛如自匿，高干或自呈。方将入我室，岂独列我庭。我庭窅而深，我室幽以清。中空无一有，百窍延虚明。微飔何处来，鼻观先通灵。霍然苏病骨，邈矣远俗情。同气何待求，同心何用盟。但看露地住，尔汝胥忘形。
再宿来青轩
作者：查慎行
朝代：清
体裁：七言律诗

景物苍茫感旧秋，还将筋力试重游。行穿下下高高路，题遍山山寺寺楼。捲幔微风香忽到，瞰床新月雨初收。洗空尘土三年梦，一夜鸣泉傍枕流。
再次家荆州兄咏白丁香韵二首·其一
作者：查慎行
朝代：清
体裁：七言绝句

谁教巧手作琼英，四出真从六出争。一夜花光如积雪，误他啼鸟报天明。
再次家荆州兄咏白丁香韵二首·其二
作者：查慎行
朝代：清
体裁：七言绝句

买得初从庙市回，朱朱白白费疑猜。只凭狡狯花儿匠，偷取唐昌玉蕊来。
再次曾三弟见投原韵二首·其一
作者：查慎行
朝代：清
体裁：七言律诗

桥欹路滑限东西，一棹来寻曲折溪。每爱招邀联近局，又从唱和得新题。陋邦笑我诗同郐，雅量输君酒到齐。木盎瓦盆随分设，何须几上复加绨。
再次曾三弟见投原韵二首·其二
作者：查慎行
朝代：清
体裁：七言律诗

人中聱叟饮中仙，挹袂何妨更拍肩。地僻鱼虾贪入市，天晴箕毕快移躔。松筠岁晏留宾赏，莞秸庭空待雪填。却笑竹林惟二阮，同时应少弟兄贤。
再次芝田韵一首
作者：查慎行
朝代：清
体裁：七言律诗

隔雾看花三老翁，未甘白发负春工。一梢欲堕胭脂雪，几朵犹含蓓蕾风。烂熳人情沉醉后，寂寥诗味卷帷中。相逢莫漫嗟迟暮，悟彻从知色是空。
再游德山为雨雪所阻留宿乾明方丈次石间周益公石刻旧韵二首·其一
作者：查慎行
朝代：清
体裁：七言律诗

但令兴到便登山，路转凫鹥第几湾。福地自留苍翠外，閒身偏在乱离间。残碑日月看仍在，前辈风流许再攀。五百年来如转盻，知从何处證无还。
再游德山为雨雪所阻留宿乾明方丈次石间周益公石刻旧韵二首·其二
作者：查慎行
朝代：清
体裁：七言律诗

城外清江江上山，依然白浪捲苍湾。雪飘灯事阑珊后，春到梅花浅淡间。竹树一丘迷出入，楼台几处记跻攀。茶烟芋火前因在，信宿留人未遣还。
再至沅州哭刘丙孙二首·其一
作者：查慎行
朝代：清
体裁：七言律诗

幕府论交快得群，天涯失意手重分。不应小别轻挥泪，岂谓重来果哭君。尽卖衣裘供薄殓，误他僮仆远从军。瓦灯相对僧窗夕，忍读龙场瘗旅文。
再至沅州哭刘丙孙二首·其二
作者：查慎行
朝代：清
体裁：七言律诗

偶然倡和成诗谶，鵩赋长沙最不祥。万里惭余称好友，一官累尔死殊方。招魂有母伤垂白，舁榇无儿等国殇。拚却负薪贫也得，九原应自悔辞乡。
再赋古松叠前韵
作者：查慎行
朝代：清
体裁：七言律诗

时闻松子落吾前，小住方知日似年。草色展开三丈地，涛声捲起四垂天。最宜物外闲相赏，久在人间绝可怜。莫道如龙难画得，真龙又值几多钱。
再过当湖喜晤翁萝轩
作者：查慎行
朝代：清
体裁：五言律诗

无事能相忆，扁舟两诣门。秋田经夏暵，冬日就春温。身健长如此，官贫且勿论。别中安慰意，各喜得曾孙。
再过憩云庵访心璧禅师得登字
作者：查慎行
朝代：清
体裁：七言律诗

川光云影恣凭陵，掌握犹馀佛面藤。爱续清游无外客，閒追往事问南僧。当筵落帽狂何有，踏屐寻诗老尚能。世出世间同此乐，太平时节报三登。
再过西厓同元朗无功文子作
作者：查慎行
朝代：清
体裁：古风

宿雨晓初霁，不知春浅深。落尽枝上花，为君留绿阴。竹廊静脉脉，叶幌虚沉沉。此中有幽致，何处来鸣禽。
再送梁药亭次大冶司农原韵
作者：查慎行
朝代：清
体裁：七言律诗

草低天远见牛羊，九月燕山早得霜。去国一樽秋惜别，入时双黛老羞长。飞鸿与作书空字，落叶轻如度岭装。一物差堪销客况，难抛乡味是宾郎。
再题东湖弄珠楼壁
作者：查慎行
朝代：清
体裁：七言律诗

满湖新涨绿如油，五度凭栏记此楼。粉壁有诗僧代扫，青衫无趣客重游。花边旧事閒相触，醉里风情老渐休。多谢柳条长短意，尚含烟雨拂孤舟。
再题朱北山所画松鼠蒲萄
作者：查慎行
朝代：清
体裁：古风

儿童把竹竿，飞鼠未可逐。暮四复朝三，蒲萄秋正熟。纵使身轻化蝙蝠，可怜两翅仍兼肉。枝头渐空莫缘木，明朝去窃官仓粟。
再题种菜图二首·其一
作者：查慎行
朝代：清
体裁：七言绝句

还君一首遂初赋，和我三章学圃诗。弹铗思鱼原失策，封侯食肉更何时。
再题种菜图二首·其二
作者：查慎行
朝代：清
体裁：七言绝句

黄齑百瓮亦前因，腰腹如渠那称贫。也与万羊同一饱，算来原自可骄人。
再题言扬看舞图
作者：查慎行
朝代：清
体裁：七言绝句

舞袖虽长不自持，歌喉纵好有谁知。赏心或在人情外，看取停歌罢舞时。
再题霜林秋晚图卷
作者：查慎行
朝代：清
体裁：古风

长风入林瘦蛟舞，万叶低昂争仰俯。劈开玉峡饮晴虹，倒射霜空撒红雨。中间几株尤耐霜，浓者得绿淡得黄。兴酣渲染出真意，绢素绚烂凝秋光。潇湘洞庭多变态，放笔知君与神会。披图莫作咫尺观，别有苍茫在图外。
冒雨发皇庄入灵壁境泥淖甚深兢兢有失足之虑车中口占
作者：查慎行
朝代：清
体裁：五言律诗

泥泞忽如许，行行险且纡。平生无阔步，老去复长途。不少前车鉴，谁为将伯呼。短筇吾赖汝，缓急幸携扶。
冒雨至香山晚宿来青轩
作者：查慎行
朝代：清
体裁：七言律诗

曲磴初从鸟道攀，短墙东面抱湾环。九重城阙微茫外，一气风云吐纳间。暝色浮钟来别寺，秋声分雨过前山。红尘那许高千尺，任放层轩拥翠鬟。
冒风渡湖口
作者：查慎行
朝代：清
体裁：五言绝句

湖欲与江合，江犹吞吐间。浪头千点白，一点是鞋山。
冒风过东平州暮投张秋镇
作者：查慎行
朝代：清
体裁：五言律诗

沙旋头疑眩，声喧耳欲聋。不愁冲冻雨，直怕遇狂风。土�煤烟黑，炉灰豆火红。老妻加被絮，今夜奏奇功。
军中行乐词十首·其一
作者：查慎行
朝代：清
体裁：七言绝句

旌旗小队插竿竿，觱篥声中路百盘。明日山头移帐去，牛毛鹅毳满兵栏。
军中行乐词十首·其七
作者：查慎行
朝代：清
体裁：七言绝句

仲家苗弩末犹强，机转铜牙怒蹶张。楛矢旧曾充武库，特烦中使到炎荒。
军中行乐词十首·其三
作者：查慎行
朝代：清
体裁：七言绝句

斑鹿黄羊左右盂，射堂割炙尽膻腴。行厨可口烹鲜味，新瀹羹汤进鹧鸪。
军中行乐词十首·其九
作者：查慎行
朝代：清
体裁：七言绝句

万里京华十日通，云边优诏下军中。锦袍貂帽征南将，拜赐从誇第一功。
军中行乐词十首·其二
作者：查慎行
朝代：清
体裁：七言绝句

猩猩贴地坐铺毡，红点酥油一样鲜。普洱团茶煎百沸，偏提分赐马蹄前。
军中行乐词十首·其五
作者：查慎行
朝代：清
体裁：七言绝句

果下名驹爱水西，骑来鬉鬣剪初齐。战场多少洮河种，骨立秋风向北嘶。
军中行乐词十首·其八
作者：查慎行
朝代：清
体裁：七言绝句

衙头樵牧占官庄，射虎归来白日藏。夜夜横尸荆棘地，浪传车骑出南塘。
军中行乐词十首·其六
作者：查慎行
朝代：清
体裁：七言绝句

臂鞲小鹞觅窠雏，密箐深榛近却无。驸马手书驰驿到，羽毛四出比军符。
军中行乐词十首·其十
作者：查慎行
朝代：清
体裁：七言绝句

五千名籍隶西江，乳臭居然拥节幢。太尉一军长不调，摴蒲蹴鞠自双双。
军中行乐词十首·其四
作者：查慎行
朝代：清
体裁：七言绝句

粤西白獭近来多，项锁金铃跳碧波。鹰犬技穷浑不用，旌门别唱打鱼歌。
冬夜宿古衡山先奉政公祠下感赋
作者：查慎行
朝代：清
体裁：七言律诗

路滑冰坚赖短筇，到来支枕榻才容。透窗烛影寒于月，拿雪松枝健比龙。老屋将倾伤世泽，墓田久废愧春农。十年尘梦凭呼觉，金粟山头一杵钟。
冬夜朱介垣给谏宅观倒刺和竹垞兄绝句四首·其一
作者：查慎行
朝代：清
体裁：七言绝句

桦烛枝枝细吐烟，曲屏影里夜如年。索郎美酒耆婆舞，醉倒苏家药玉船。
冬夜朱介垣给谏宅观倒刺和竹垞兄绝句四首·其三
作者：查慎行
朝代：清
体裁：七言绝句

铁拨檀槽急作声，六么辊上一床筝。忽惊雷雨帘前起，残雪开窗月正晴。
冬夜朱介垣给谏宅观倒刺和竹垞兄绝句四首·其二
作者：查慎行
朝代：清
体裁：七言绝句

双燕身轻拂地回，歌头舞遍一回回。问渠从小谁传得，似按西凉坐部来。
冬夜朱介垣给谏宅观倒刺和竹垞兄绝句四首·其四
作者：查慎行
朝代：清
体裁：七言绝句

薄薄妆梳楚楚伶，酒边孤客对飘零。红筵大有开元曲，别样伤心已怕听。
冬夜读亡友钱木庵诗中有咏尘咏影二首叹其学道有得追和原韵 其一 咏尘
作者：查慎行
朝代：清
体裁：七言律诗

果否蓬莱海底生，本来无质自然轻。狂能眯目虚空暗，细解窥窗穴隙明。羊角团团多借势，马头滚滚似趋名。泥融雨浥终难尽，那得乾坤一扫清。
冬夜读亡友钱木庵诗中有咏尘咏影二首叹其学道有得追和原韵 其二 咏影
作者：查慎行
朝代：清
体裁：七言律诗

寓形宇内岂惟人，幻出无端现在因。我觉官骸多是假，汝依水月讵为真。随身只怪趍难避，面壁谁知坐转亲。吹却油灯何处觅，佛光中现舜多神。
冬夜集潜斋分韵
作者：查慎行
朝代：清
体裁：古风

我爱陈学士，古欢金石谐。在跃不忘潜，而以颜其斋。寓直少閒暇，暂归召朋侪。设鲙当严冬，迨兹风日佳。素心五六辈，步屧相与偕。君家门庭高，俗子无由阶。相公闻且喜，初筵示模楷。兽炭红麒麟，地炉宿燄埋。分题命觞咏，合座忘形骸。盆梅初著花，行列如人排。疏影落杯底，清香入奇怀。五言率未成，壹醉众已皆。头盘杂拇阵，录事主所差。钱刘兴颇豪，顾缪量靡涯。陈子气稍怯，罚筹密于靫。卧瓮玉颓山，浮蛆碧倾淮。余惟兀然坐，幸免出而哇。客散二屦留，连床听胶喈。明朝寒栗烈，雪花点铜街。诗成从马上，醉眼还重揩。
冬日张园雅集同姜西�彭椒嵓顾九恒惠研溪钱玉友魏禹平蒋聿修王孟谷张汉瞻汪宇昭陈叔毅汤西厓冯文子谈震方家荆州声山限韵
作者：查慎行
朝代：清
体裁：古风

丈夫置身非庙廊，便合食力勤耕桑。谁教卤莽走京洛，去住两策无一长。天公似怜太坎壈，一事独许平生偿。招呼朋好作痛饮，逸足快脱笼头缰。城南小庄如画里，树头一扇风旗张。忽从空旷入丛薄，积雪寒峭屏山傍。篱根涸池受落叶，窗面破纸穿斜阳。围炉坐密气渐煖，稍觉冬律回春光。大柈蒸菜芼姜辣，满瓮印酒开泥香。蒲卜巳充筵上果，但见枯蔓牵邻墙。初拈险韵斗杰句，旋徵雅令搜枯肠。须臾耳热更豪剧，角逐两两争低昂。傍人却问何所乐，我亦自笑狂夫狂。三年只身走万里，丝路袅袅冲蛮乡。岂无钓藤拚独酌，意绪冷淡难禁当。翻身勇决作归计，又被饥饿驱游装。别人骑马我徒步，铩羽无分追高翔。行藏眼底但如许，有意排遣终悲凉。风流见赏古不乏，跌荡慎勿矜辞章。明朝定传好事口，指点此地成驩场。安知酒徒颓放意，不欲与世衡锋铓。城头鸦啼客尽散，独立四顾神苍茫。
冬晓语溪舟中
作者：查慎行
朝代：清
体裁：五言律诗

江乡已牢落，冬候更萧条。风叶鸣孤树，霜溪影一桥。沿塘收蟹簖，远市插鱼标。雀鼠何多耗，年荒尔独骄。
冬暖
作者：查慎行
朝代：清
体裁：七言律诗

榕叶交阴笋出窠，南中冬律似春和。敝裘鞟在犹嫌厚，老研冰消可待呵。蚊到宵来飞不少，蝇于秋后集还多。所嗟无补桑榆暖，奈此霜髯雪鬓何。
冬至后一日复雪
作者：查慎行
朝代：清
体裁：五言律诗

经旬重遇雪，半月未开冰。积素林光合，微阳井气升。蕊疏梅尚禁，梢重竹难胜。传语敲门客，奇寒幸见矜。
冬菊联句二十韵
作者：查慎行
朝代：清
体裁：五言排律

犹剩篱边朵，幽香伴小斋。祗缘开较晚，真与俗难谐。忆植当松径，分苗傍秫秸。一行头并摘，几棱手亲排。未治蛙兼黾，先防虎似豺。栽培从老圃，束縳向斜街。担喜连泥买，僮嗔冒雨差。素心邀我赏，倦眼为君揩。白酒重阳过，清吟十月偕。瘦窗围竹几，凉路别棕鞋。猎猎风捎幔，纷纷月浸阶。稍应愁雪妒，幸不被尘埋。采可篘新酿，簪宜缀冷钗。叶经霜后敛，花比节前佳。小塔灯双影，低屏水一涯。落随骚客赋，淡入雅人怀。寒色方凝干，新芽已发荄。过时抛瓦缶，留种记牙牌。按谱名空羡，餐英愿尚乖。明年须放早，吾欲返荆柴。
冬课吟效击壤体二首·其一
作者：查慎行
朝代：清
体裁：七言绝句

炳烛馀光已可知，假饶闻道敢云迟。故人问我三冬课，六十年前上学时。
冬课吟效击壤体二首·其二
作者：查慎行
朝代：清
体裁：七言绝句

画前有易易如何，删后无诗诗倍多。更向谁边讨消息，水从冰后不生波。
冬雪十二韵
作者：查慎行
朝代：清
体裁：五言排律

朔候连三白，同云匝万家。纵横迷地轴，灏汗极天涯。楼阁高逾见，帘栊薄易遮。渐从疏处密，忽向整时斜。老柳飞扬絮，枯梅顷刻花。气沉千里雁，寒噤几村鸦。暗扫遗蝗种，潜滋宿麦芽。逢年先应瑞，是玉必无瑕。积厚光摇海，平铺势展沙。岁功资酝酿，春事踵繁华。灞上吟情远，山阴客棹赊。意中馀好景，留作画图誇。
冲祐宫
作者：查慎行
朝代：清
体裁：古风

一溪随棹转，天半削两峰。万年宫在两峰趾，古殿入门三五重。长廊白日气幽邃，荫以枫桂樟楠松。不知中有路，但见列岫四面排高墉。不知下有溪，但闻噌吰鞺鞳相应如鼓钟。神仙高居道士俗，三月四月忙于农。苦言茶味薄，不足充上供。客来正炎热，亟思浇此枯渴胸。头纲封裹度岭去，上品一呷沾无从。明朝试扣白云洞，洞口老僧逢不逢。
冷溪
作者：查慎行
朝代：清
体裁：五言律诗

溪浑三尺雨，马渡一汀烟。径转长防虎，沙平忽有田。断云依岫险，乱草得花妍。满眼悲凉意，新诗记不全。
净几唫
作者：查慎行
朝代：清
体裁：古风

几净岂有垢，尘来集无端。方其初集时，拂去良不难。既拂旋复集，我劳何时閒。有心斯有尘，应作无垢观。母为一尘役，流转心目间。
净成精舍怀天然澹归二禅师时二公俱下世矣
作者：查慎行
朝代：清
体裁：七言律诗

万枝修竹一龛灯，山外青山又几层。有此林峦应著我，无多文物半依僧。香前蠹辟翻经案，钵底龙眠挂壁藤。紫桂岩前人不见，秋风犹记别南能。
凉棚唫
作者：查慎行
朝代：清
体裁：古风

置身坎上爻，丛棘周团栾。幽囚拟编户，聊受屋一廛。举家十数口，老者居三焉。正愁五六月，赤日流炎躔。胡以使病躯，免迫汤火煎。眷眷梁主事，情同地主贤。时于缧绁中，委婉相周旋。谓当设凉棚，雇值约五千。展开积秽土，料节日用钱。列木十数株，交加竹作椽。芦帘与草䕠，补缀绳寸联。转盻结构成，轩豁开虫天。凌晨常早起，当午续夜眠。清风有时来，好鸟鸣林端。繄惟三老喜，群儿亦欣然。语罢笑哑哑，餐馀腹便便。或如蚁旋磨，或如鱼跃渊。或持书一卷，或录诗数篇。杂坐肯齿序，徐行忽劖先。并荷清凉阴，浑忘在忧患。穷为天所骘，厄乃世所怜。馀生知几何，造次求自安。人笑比茶篷，似可结善缘。何如杜陵叟，广夏千万间。我方计逃暑，彼乃思庇寒。
减兰·卖花词
作者：查慎行
朝代：清
体裁：词

吹花风起。二十四番多到耳。紫陌红麈。楼上新妆担上春。朱门谁主。旧日园丁今卖汝。入市人看。西子才堪博一钱。
减兰·题湖舫丁亥秋作
作者：查慎行
朝代：清
体裁：词

十三楼坏。十二桥边朱舫在。秋巳萧萧。老柳还誇十五腰。坐中年少。昨日不来今乍到。看我题词。漫道风流似昔时。
减字木兰花 己未四月别家作 其一 仲弟
作者：查慎行
朝代：清
体裁：词

父书盈簏。手泽犹新何忍读。也要频开。卷帙须防饱蠹来。阿奴碌碌。门户全生难免俗。莫便如侬。气沮妻孥入口中。
凤城新年词八首·其一
作者：查慎行
朝代：清
体裁：七言绝句

万岁山前百戏陈，内城排日作新春。金钱多少缠头费，半出朝元会里人。
凤城新年词八首·其七
作者：查慎行
朝代：清
体裁：七言绝句

添得楼中几日忙，簇新裙帕紫姑装。一年休咎凭伊卜，拍手齐歌马粪芗。
凤城新年词八首·其三
作者：查慎行
朝代：清
体裁：七言绝句

杏黄缰配紫貂鞍，天子亲祠祈谷坛。前队不教传警跸，万人齐傍马头看。
凤城新年词八首·其二
作者：查慎行
朝代：清
体裁：七言绝句

绮罗珠翠极鲜新，�裤谁怜雪里贫。一样升平好时节，两宫春帖进词臣。
凤城新年词八首·其五
作者：查慎行
朝代：清
体裁：七言绝句

雀翎风细递传呼，三日君恩有赐酺。飞放泊前骑马入，文官班次执金吾。
凤城新年词八首·其八
作者：查慎行
朝代：清
体裁：七言绝句

茧纸轻敲作鼓声，衔环络索铁铮铮。踏歌连臂同儿戏，何限年光付送迎。
凤城新年词八首·其六
作者：查慎行
朝代：清
体裁：七言绝句

巧裁幡胜试新罗，画綵描金作闹蛾。从此剪刀閒一月，闺中针线岁前多。
凤城新年词八首·其四
作者：查慎行
朝代：清
体裁：七言绝句

才了歌场便卖灯，三条五剧一层层。东华旧市名空在，灵祐宫前另结棚。
凤池吟·上元村居
作者：查慎行
朝代：清
体裁：词

阴过新年，寒馀旧腊，时序取次侵凌。渐人家门巷，紫姑神降，闲卜丰登。柳又誇腰，东风拂槛弱难胜。水村烟市，一番晴意，融尽残冰。城中父老归晚，说晓来微雨，不碍张灯。笑乱馀景物，升平故事，小县还仍。可惜溪桥，梅花无主月空凝。黄昏浅，料玉龙、哀怨难凭。
凤阿山房诗为侯大年题册
作者：查慎行
朝代：清
体裁：七言绝句

画藁吟多手自芟，桐花昨夜梦千岩。羽毛大好君应惜，从此归飞正不凡。
凫山先生邀游城东汤泉
作者：查慎行
朝代：清
体裁：七言律诗

万壑千峰赴海疆，却从海眼发温汤。名同绣岭宁愁污，派别曹溪自有香。身外尘埃供洗涤，人间炎热变清凉。依然沂水风雩意，童冠中间着老狂。
出云篇和西斋
作者：查慎行
朝代：清
体裁：古风

山以东得名，罗列非一岭。儿孙丈人行，屈首殊未肯。今晨天忽云，晴色变凔�。蒸蒸气浮盎，冒冒烟上井。众峰处囊中，刻露锥出颖。一峰独埋没，有物踞其顶。阳乌从东升，对射却无影。林寒不受照，万象凄以冷。大风西北来，作力一何猛。奔逃脱鳞甲，破碎宁复整。正赖湖腹宽，吐吞在俄顷。山人耳目炫，梦呓唤初醒。重看莫釐高，乃若裘挈领。
出山
作者：查慎行
朝代：清
体裁：五言律诗

穆陵春意动，农事正相催。屈曲山程尽，微茫野色来。牛羊乘麦短，鹅鸭喜池开。消息逢人问，淮南正早梅。
出白鹿洞经罗汉岭下至王杨坂
作者：查慎行
朝代：清
体裁：古风

苍苍转一溪，窅窅凡几曲。烟中见村落，鸡犬傍草屋。阡陌交横从，粳稻雨早熟。谓言冈路尽，豁眼得平陆。涉涧水急流，吾行尚山麓。循流溯此水，来自栖贤谷。想当暴涨时，发石拔老木。两傍设机碓，日可转百斛。此法俗不传，劳劳手舂粟。
出都时买得于文定公谷城集心慕其人七月初九夜宿旧县乃公故里也梦公投刺见访自叙出处本末甚悉觉而异之敬纪一律
作者：查慎行
朝代：清
体裁：五言律诗

馆阁论前辈，先朝一谷城。如何犯公讳，直欲改余名。事往仪型在，神交梦寐清。箧中有佳集，去国仰高情。
出都时属禹司宾之鼎作初白庵图取东坡身行万里半天下僧卧一庵初白头诗意也余自巳未出游计道里所经视先生奚啻十倍今白发且满头矣所居园池之东有閒地数亩拟结茅其上而资斧适乏不溃于成辄题数语以坚初志览者勿笑道旁之筑也
作者：查慎行
朝代：清
体裁：古风

平生好游不知止，二十三年十万里。鸦飞不到雁飞回，中有劳人双屐齿。而今老矣合归田，又指茫茫兜率天。妄想难酬成佛愿，把茅聊缚定僧禅。
出都晚宿窦店戏示许大令霜岩
作者：查慎行
朝代：清
体裁：七言律诗

又是南程发轫初，我今戴笠尔乘车。冲泥早歇林间马，积潦秋生户外鱼。十度棘闱怜报罢，一官花县喜新除。屠龙妙手牛刀割，馀技犹堪理簿书。
出闸
作者：查慎行
朝代：清
体裁：古风

烟波六十宿，淹泊情不洽。前途得通津，客况喜出闸。平流一川稳，丛苇两岸夹。好风绿阴来，黄鸟啼恰恰。南船各相傍，北客焉得狎。蛮歌楚伧和，香稻吴娘锸。明知渐近家，畏路接眉睫。近闻黄河流，怒气中尚挟。治河如筑舍，国计司农乏。尽输竹楗沈，更费柳帚压。坐视淮泗民，为鱼鳖鹅鸭。馀生犹应役，妇女助畚锸。庙堂宵旴忧，疏瀹岂无法。九年始殛鲧，厥罪浮令甲。书生托空谈，快意取一霎。作诗摅愤懑，强韵苦难押。
出闸后顺流扬帆
作者：查慎行
朝代：清
体裁：七言律诗

牛头湾接猫儿窝，小船出闸如掷梭。客程已过十六七，归梦尚隔江淮河。鸣鸠催雨麦秋近，贳酒配鱼蒲节过。黄流正报落槽信，更喜枕上无惊波。
凿冰词
作者：查慎行
朝代：清
体裁：古风

朔风兮夜号，百川兮晨冻。射白日兮冷光，柔变刚兮石无缝。千夫杵兮声冲冲，砉然解兮块斯融。天倒窥兮寻丈下，归无极兮冯夷之宫。吁嗟乎，冰坚可藏兮从尔凿，亦既临深兮其毋履薄。
分咏京师古迹得贯休画应梦罗汉像
作者：查慎行
朝代：清
体裁：古风

五千五百阿罗汉，出世生天登彼岸。其中尊者十八贤，龙象腾空来震旦。白描晚入龙眠画，魔娆纷拿杂真赝。岂知远出百年前，巨幅流传磨不烂。翔麟供奉浮屠人，诗才绘事两绝伦。自言梦与应真遇，觉来肖貌兼传神。心追手模一挥就，少缓则逝将失真。丰颐槁项多变相，喜者含笑怒者瞋。莲藏已登禅月集，此图沦落偏风尘。老僧古寺深埋照，异物将归有先兆。当时画本梦中成，此夕蘧然神复告。明朝有力负而趋，卷轴俨随飞锡到。或疑十八缺其二，恐与李图均被盗。巧偷豪夺孰有无，古往今来梦一觉。嗟嗟神物难久贮，莫逐青蚨便飞去。君不见虎溪桥畔庐山路，罗汉曾为押纲具。
分咏诗人居址得东坡
作者：查慎行
朝代：清
体裁：七言律诗

东坡本属宜宾郡，桃李阴从郡圃收。前辈风流传白老，后来名胜擅黄州。平生得力在忧患，此地何心系去留。大似高鸿向寥廓，雪泥指爪记曾否。
分宜感事
作者：查慎行
朝代：清
体裁：七言律诗

曾从史馆见长编，太息明朝嘉靖年。牛李恩仇初植党，京攸父子互争权。东门牵犬情相似，西市骈枭世不怜。剩检钤山籍官簿，两桥犹盗水衡钱。
分水关
作者：查慎行
朝代：清
体裁：七言绝句

万斛松风捲戍楼，泉源同在此山头。忽教一垛岩墙划，不许东西更合流。
分赋肃宁八月桃二首·其一
作者：查慎行
朝代：清
体裁：七言绝句

玉带河边花似锦，南阳疃畔实如拳。不嫌雪黍年光晚，长记豳风剥枣天。
分赋肃宁八月桃二首·其二
作者：查慎行
朝代：清
体裁：七言绝句

六月关南进荔枝，西风北产熟偏迟。行宫瓜果中秋宴，珍重金盘拜赐时。
刑曹关内马公出知杭州谨呈古体一首
作者：查慎行
朝代：清
体裁：古风

名贤展经纶，动与事权会。何当量才地，屑屑较侪辈。明公蕴蓄奇，出手世无对。关中昨寇乱，豕突掩不戒。公时在乡闾，仓卒发雄槩。一呼集义勇，指画定向背。登陴气势壮，强贼逡巡退。守土非无人，儒生握成败。上功得州牧，报绩果称最。回翔历曹郎，再使声华沛。蔚州老司寇，许予少置喙。推公贤且能，谓足压当代。昨来榷北关，吾杭扼要害。流风揖士子，积弊剔驵侩。至今蔽芾棠，勿剪颂遗爱。大廷崇吏治，一例视中外。此郡复烦公，托付意有在。府治统九城，东南江海汇。连山际西北，中画吴越界。繁华昔或然，疾苦今百倍。妇女力蚕桑，丁男勤耜耒。先时办公税，丝谷长早卖。供亿苦多门，奸胥巧科派。弱同几上肉，色有丰年菜。况今兵燹馀，水旱互凋瘵。千里水陆冲，六年转输惫。稍期苏喘息，亟望爬疮疥。租从巡幸蠲，图觊流亡绘。公今乘传出，膏雨行当霈。儿童骑竹迎，父老扶杖拜。贱子本部民，饥驱走边塞。归耕自兹决，直欲从公迈。
刘南村署斋同鹿砦夜饮二首·其一
作者：查慎行
朝代：清
体裁：五言律诗

浙西山水县，最好是桐庐。地僻本无事，君才长有馀。秋林闻割漆，晚岸见罾鱼。许我来相就，严陵好卜居。
刘南村署斋同鹿砦夜饮二首·其二
作者：查慎行
朝代：清
体裁：五言律诗

故人多薄宦，解后见交情。烛院三更话，风江半日程。山肴蒸栗熟，法酝带泉清。醉里骑官马，星光照出城。
刘若千前辈招集听雨楼用少陵重过何氏园林五首韵·其一
作者：查慎行
朝代：清
体裁：五言律诗

白发春垂暮，昏昏日校书。忽闻传尺牍，招我过园庐。帘引新巢燕，床抛旧佩鱼。此中饶胜赏，大可赋閒居。
刘若千前辈招集听雨楼用少陵重过何氏园林五首韵·其三
作者：查慎行
朝代：清
体裁：五言律诗

高阁披襟处，斜阳脱帽时。流连今夕酒，惆怅去年诗。藤亚交头杖，蛛垂拂面丝。独来吾不厌，况与故人期。
刘若千前辈招集听雨楼用少陵重过何氏园林五首韵·其二
作者：查慎行
朝代：清
体裁：五言律诗

缔搆尤加密，规模故不移。种花多结子，看鹤又生儿。树影摇朱舫，苔痕上绿陂。自然饶野趣，高下有疏篱。
刘若千前辈招集听雨楼用少陵重过何氏园林五首韵·其五
作者：查慎行
朝代：清
体裁：五言律诗

主宾原略分，师友亦忘年。爱读先生句，如听古涧泉。狂犹能奋袂，老只想归田。正尔良非易，回头各惘然。
刘若千前辈招集听雨楼用少陵重过何氏园林五首韵·其四
作者：查慎行
朝代：清
体裁：五言律诗

颇忆家乡趣，閒谈味更长。露梢开粉泽，雨叶展旗枪。久客徒漂梗，浮生剧梦粱。蹉跎十年计，种树恐仓皇。
刘若千前辈枉和新篇五叠前韵奉荅
作者：查慎行
朝代：清
体裁：七言律诗

多年文酒追陪地，君有馀波每照邻。曾向桓骢展风力，爱从稽鹤领姿神。校书馆阁閒中老，梦草池塘句里春。敢拟唱酬称执友，后先官簿托同寅。
刘雨峰兼隐斋小集
作者：查慎行
朝代：清
体裁：五言律诗

四门称博士，五载住京华。客醉新支俸，庭开手种花。尘埃何处着，书帙逐年加。不道成兼隐，官清只似家。
初七日太和殿传胪恭纪
作者：查慎行
朝代：清
体裁：七言律诗

九霄台阁九重城，胪唱亲听第四声。自比蓬麻资灌植，群欣燕雀荷生成。云开阊阖趋冠佩，风过江湖识姓名。从此酬知须努力，勉承鞭策赴王程。
初上滩
作者：查慎行
朝代：清
体裁：古风

建溪之恶恶无比，狠石高低势随水。竹篙如铁船似纸，曲折蜂窠犬牙里。南浦迢迢六百里，大滩小滩从此始。黄河亦可滥觞耳，不到水穷行不止。
初九日恩荣宴恭纪
作者：查慎行
朝代：清
体裁：七言律诗

窃禄官厨巳半年，红绫重对曲江筵。生逢圣代诚何幸，老傍科名又自怜。杏叶杏园同驻马，雁行雁塔总随肩。绿槐树底参差影，犹记花黄六月天。
初伏日睿赐时果木瓜酒恭纪
作者：查慎行
朝代：清
体裁：五言律诗

帐殿炉烟合，周庐霁景长。人间正初伏，塞外已新凉。珍果当筵赐，芳醪洗盏尝。恩波承少海，一勺讵能量。
初伏日集张天门前辈寓斋暑甚晚雨微凉
作者：查慎行
朝代：清
体裁：七言律诗

流金已是报初庚，谁耐铜街褦襶行。伏日人归东阁早，条冰衔署一堂清。风能却扇炎何有，雨解催诗晚竟成。买得荷花兼买叶，碧筒留待夜深倾。
初假十四韵
作者：查慎行
朝代：清
体裁：五言排律

涉海疑无岸，收帆喜有涯。初谙閒气味，已搅病情怀。长假知难遽，微名料易埋。密藏虚白室，高挂踏青鞋。一榻春将半，孤踪世孰偕。自延医入座，便少客升阶。似鹄肩双塌，如签指互排。屈伸宁自主，运用渐多乖。药饵聊投水，针铓等刺柴。简编从庋阁，典校免科差。卧久兼抛杖，僧来或劝斋。老蚕甘蠹叶，瘦马嗜枯䕸。即事安愚分，馀生恋废骸。几时真大笑，撒手向悬崖。
初入小河
作者：查慎行
朝代：清
体裁：七言绝句

鱼米由来富楚乡，入秋饱啖只寻常。如今米价偏腾贵，贱买河鱼不忍尝。
初入束鹿境
作者：查慎行
朝代：清
体裁：五言律诗

衡水桥边路，西来小邑偏。人家多瓦屋，沙陆少閒田。露白收棉后，秋红攴枣天。邻封纷水旱，容易得丰年。
初入闸
作者：查慎行
朝代：清
体裁：五言律诗

河萦千里曲，岸束一门高。不有乘流便，谁知上闸劳。木痕深记�，石眼密容篙。笑指长年说，吾舟听汝操。
初入黔境土人皆居悬岩峭壁间缘梯上下与猿猱无异睹之心恻而作是诗
作者：查慎行
朝代：清

巢居风俗故依然，石穴高当万木颠。几地流移还有伴，旧时井灶断无烟。余生兵革逃难稳，绝塞田畴瘠可怜。为报长官宽赋敛，猕猿家息久如悬。
初入黔境土人皆居悬崖峭壁间缘梯上下与猿猱无异睹之心恻而作是诗
作者：查慎行
朝代：清
体裁：七言律诗

巢居风俗故依然，石穴高当万木颠。几地流移还有伴，旧时井灶断无烟。馀生兵革逃难稳，绝塞田畴瘠可怜。好报长官蠲赋敛，猕猿家室久如悬。
初六日奉旨编辑历代咏物诗恭纪四首·其一
作者：查慎行
朝代：清
体裁：七言绝句

宣文小阁秘图书，云雾窗中点勘初。圣主不曾遗小物，莫轻尔雅注虫鱼。
初六日奉旨编辑历代咏物诗恭纪四首·其三
作者：查慎行
朝代：清
体裁：七言绝句

日日珍羞出大官，雉羹鱼糁水精盘。丹铅未是酬知地，聊与风人解伐檀。
初六日奉旨编辑历代咏物诗恭纪四首·其二
作者：查慎行
朝代：清
体裁：七言绝句

俪白骈青句已陈，篇章何处发清新。尽携中秘随行笈，三箧何烦默记人。
初六日奉旨编辑历代咏物诗恭纪四首·其四
作者：查慎行
朝代：清
体裁：七言绝句

曾披图籍考山川，圣训真同象纬悬。文选楼高重拜命，敢同轻薄议前贤。
初六日随东宫射猎蒙赐全鹿野雉恭纪十首·其一
作者：查慎行
朝代：清
体裁：七言绝句

雕戈豹鞬导中央，特许词臣列两旁。昨日山中亲射虎，近前指与旧围场。
初六日随东宫射猎蒙赐全鹿野雉恭纪十首·其七
作者：查慎行
朝代：清
体裁：七言绝句

重轮长傍紫薇垣，侍辇归仍侍寝门。每听鸡鸣亲视膳，豫游原不废晨昏。
初六日随东宫射猎蒙赐全鹿野雉恭纪十首·其三
作者：查慎行
朝代：清
体裁：七言绝句

苍鹿年深雪作斑，洞胸饮羽突希间。别教羽卫追风逐，天马如龙又过山。
初六日随东宫射猎蒙赐全鹿野雉恭纪十首·其九
作者：查慎行
朝代：清
体裁：七言绝句

割鲜分肉快何如，马后捎来拜赐馀。今日塞垣亲扈跸，去年京洛正骑驴。
初六日随东宫射猎蒙赐全鹿野雉恭纪十首·其二
作者：查慎行
朝代：清
体裁：七言绝句

林深谷邃转坡坨，黄叶声中掣电过。一箭拦回飞走路，随身数骑尚嫌多。
初六日随东宫射猎蒙赐全鹿野雉恭纪十首·其五
作者：查慎行
朝代：清
体裁：七言绝句

英姿雄略似吾皇，连日分围猎涧冈。赤豹黄罴皆进御，充庖一味不私尝。
初六日随东宫射猎蒙赐全鹿野雉恭纪十首·其八
作者：查慎行
朝代：清
体裁：七言绝句

德备才全左右宜，家传真得帝王师。万钧腕力强于弩，朝射貔貅夜赋诗。
初六日随东宫射猎蒙赐全鹿野雉恭纪十首·其六
作者：查慎行
朝代：清
体裁：七言绝句

一色明驼倒载来，猎尘收处夕阳开。翠屏万仞红云外，别领旌旗小队回。
初六日随东宫射猎蒙赐全鹿野雉恭纪十首·其十
作者：查慎行
朝代：清
体裁：七言绝句

平生未习穿杨技，老去空存见猎心。惭愧书生叨异数，酬恩无地感恩深。
初六日随东宫射猎蒙赐全鹿野雉恭纪十首·其四
作者：查慎行
朝代：清
体裁：七言绝句

射雉仍开八札弓，离披彩羽堕晴空。欲知官笴长多少，五寸雕翎带血红。
初冬拜朱大司空墓感赋
作者：查慎行
朝代：清

城南旧是陪游地，一片苍凉野哭中。宿草墓门黄叶雨，乱鸦祠宇白杨风。余生削迹谁知己，往事伤心我负公。肯信九原还有路，人间何处不途穷。
初冬拜朱大司空墓感赋
作者：查慎行
朝代：清
体裁：七言律诗

城南旧是陪游地，一片苍凉野哭中。宿草墓门黄叶雨，乱鸦祠宇白杨风。馀生削迹谁知己，往事伤心我负公。肯信九原还有路，人间何处不途穷。
初冬登南郡城楼
作者：查慎行
朝代：清
体裁：七言律诗

牢落城南卖饼家，空传形胜控三巴。天寒落日千群马，叶尽疏林万点鸦。沙市人来穿故垒，渚宫烟暝动悲笳。累累新冢荒郊遍，还有遗骸半未遮。
初冬集春晖草堂赋得菊残犹有傲霜枝十二韵
作者：查慎行
朝代：清
体裁：五言排律

黄菊将残候，严霜戒令时。亭亭当晚节，冉冉阅秋期。正使孤花秀，何妨众叶萎。倚衰犹崛强，竞赏故参差。澹入高人目，幽惟冷蝶窥。似曾沾雨露，终不傍樊篱。摇落芳心见，低回客土移。枫丹非本色，竹翠是相知。绕径香虽浅，登堂影亦奇。白衣谁送酒，青女解催诗。性在休嫌傲，寒多莫漫欺。重阳高会少，剩取一枝枝。
初到家二首·其一
作者：查慎行
朝代：清
体裁：古风

生涯与时背，所事率滞阻。六月择归期，既雨且当暑。涉秋甫就道，凉意动砧杵。絺绤乃征衣，到家换时序。凄风不堪著，初服巳吾许。
初到家二首·其二
作者：查慎行
朝代：清
体裁：古风

久客返敝庐，曩基无改筑。南荣望阡陌，西舍通邻曲。旧时杖白头，零落多鬼录。后生类好事，开口问朝局。吾衰苦善忘，聋瞆废耳目。报以一不知，惟应话农牧。
初到家得陈六谦书并见寄诗二章期余作北游驰声以报
作者：查慎行
朝代：清
体裁：古风

暌违不在久，依依念俦侣。与子惜分阴，矧乃递寒暑。六年五寄书，故人在肺腑。才华我何有，藻赏终见许。久要期勿负，感子心独苦。师门一回首，过眼如风雨。初约贫渐渝，旁观惜毛羽。青衫行谒选，此意吾谅汝。昂藏七尺躯，行与衰老伍。匆匆簿领下，英气恐少沮。并州地苦寒，腊尽雪片舞。蹇驴数十驿，远宦等羁旅。此邦经五季，地险全用武。连延二千年，往往警鞞鼓。海内今连兵，闽粤接秦楚。河东耕凿安，天道合存抚。安邑古帝墟，唐俗仍朴鲁。官清资俸薄，折柬到乡土。也拟上羊肠，得君作贤主。
初到家戏谢戚党之见贺者
作者：查慎行
朝代：清
体裁：七言绝句

趁伴携儿出帝畿，到家犹及换春衣。远烦亲友来相贺，不道余仍下第归。
初十日发摆波喀口
作者：查慎行
朝代：清
体裁：五言律诗

寒色马㱥殑，重裘怯不胜。严霜如薄雪，细水作轻冰。蕃部三千帐，围场百万层。遥看射生处，旭日正东升。
初发江干
作者：查慎行
朝代：清
体裁：五言绝句

江路羊肠回，江风羊角合。渐近渔浦潭，忽失六和塔。
初四日雪中随驾赴西苑夜宿自怡园赋呈揆恺功院长二首·其一
作者：查慎行
朝代：清
体裁：五言律诗

出城三十里，飞鞚不曾停。万树忽凝素，一峰犹翠屏。渡桥栏宛转，漱石水清泠。共识皇情豫，新畬二麦青。
初四日雪中随驾赴西苑夜宿自怡园赋呈揆恺功院长二首·其二
作者：查慎行
朝代：清
体裁：五言律诗

猎猎风欹帽，飘飘雪点衣。林塘迷野径，灯火候郊扉。东阁新诗好，梁园旧客非。白头怜我在，至性似君稀。
初夏同叔毅定隅霜岩德尹坐一茎庵后香林亭
作者：查慎行
朝代：清
体裁：七言律诗

一窖黄尘没马蹄，喜从尘外得招提。出墙僧梵风吹断，拂面花枝鸟压低。沟水欲流亭影去，夕阳忽到柳阴西。浮萍落絮同飘散，閒绕空廊觅旧题。
初夏园居十二绝句·其一
作者：查慎行
朝代：清
体裁：七言绝句

人言瘦地差宜竹，邻舍曾分一本栽。尺八梢沟拦不断，狂鞭搀过菜畦来。
初夏园居十二绝句·其七
作者：查慎行
朝代：清
体裁：七言绝句

闰年留竹苦防蠹，辰日种瓜须早浇。爱花更作晚秋计，老瓦盆边分菊苗。
初夏园居十二绝句·其三
作者：查慎行
朝代：清
体裁：七言绝句

亭台废后变沟塍，欲置茅斋力未能。大抵为园多借景，别家高树挂朱藤。
初夏园居十二绝句·其九
作者：查慎行
朝代：清
体裁：七言绝句

去秋梧子收不尽，旋向根边两叶生。保得主人长闭户，四三年便看阴成。
初夏园居十二绝句·其二
作者：查慎行
朝代：清
体裁：七言绝句

牡丹不称种村庄，开到春残尽野芳。栫棘补篱成片段，丁香香过木香香。
初夏园居十二绝句·其五
作者：查慎行
朝代：清
体裁：七言绝句

莎软铺茵才没膝，树圆拥伞正遮头。如花流过碧池去，忽听一声黄栗留。
初夏园居十二绝句·其八
作者：查慎行
朝代：清
体裁：七言绝句

莺粟着子米囊小，蚕豆褪花皂荚成。莫欺老圃不工画，小碎诗篇如写生。
初夏园居十二绝句·其六
作者：查慎行
朝代：清
体裁：七言绝句

长年因病医方熟，小草随时药料增。趁取连朝好风日，带花收晒鹭丝藤。
初夏园居十二绝句·其十
作者：查慎行
朝代：清
体裁：七言绝句

自蟠老干自抽条，长养仙家枸�苗。不似苕华难独立，附他乔木号凌霄。
初夏园居十二绝句·其十一
作者：查慎行
朝代：清
体裁：七言绝句

鸣声上下羽交交，雀鷇初安树一梢。啼杀斑鸠生计拙，将雏时节定争巢。
初夏园居十二绝句·其十二
作者：查慎行
朝代：清
体裁：七言绝句

头眠已过二眠新，蚕候参差杂四邻。一月往来浑断绝，隔篱时见采桑人。
初夏园居十二绝句·其四
作者：查慎行
朝代：清
体裁：七言绝句

方池一亩萍初合，四月中旬未有蛙。簇簇银针齐上水，绿杨影动散鱼花。
初夏坐烟水亭望庐山二首·其一
作者：查慎行
朝代：清
体裁：七言绝句

一奁明镜插芙蓉，积雨初晴翠霭浓。万叠好山看未足，又添云势作奇峰。
初夏坐烟水亭望庐山二首·其二
作者：查慎行
朝代：清
体裁：七言绝句

分明写入画图工，倒影看来上下同。忽失水中山一半，浪纹吹皱日高风。
初夏坐烟水亭望庐山二首灌园用瓷盆㪺水浮以花片畜鱼苗其中作案头清玩索余赋之戏成二绝句·其一
作者：查慎行
朝代：清
体裁：七言绝句

诗翁六十如儿戏，一勺分江几案间。少片壶中九华石，配他剩水作残山。
初夏连雨独酌
作者：查慎行
朝代：清
体裁：五言律诗

夜倒荼蘼架，朝翻芍药丛。只消三日雨，又过一番风。春事眼看尽，芳樽谁与同。朱樱青豆荚，问我忝邻翁。
初得家书
作者：查慎行
朝代：清
体裁：七言绝句

九十日来乡梦断，三千里外客愁疏。凉轩灯火清砧月，恼乱翻因一纸书。
初换乌篷船
作者：查慎行
朝代：清
体裁：七言绝句

涛江日夜搅秋天，听雨听风那得眠。莫怪朝来贪晏起，乌篷梦稳越人船。
初游城南陶然亭
作者：查慎行
朝代：清
体裁：七言律诗

望远村东缓辔游，忽从饮马得清流。黄尘乌帽抽身晚，白露苍葭洗眼秋。风偃万梢铺井底，日斜双鹭起城头。谁怜一派萧萧意，我是江湖未泊舟。
初登惠山酌泉
作者：查慎行
朝代：清
体裁：古风

九龙蜿蜓来，垂首倒吸川。喷云泄乳窦，至味淡乃全。我携阳羡茶，来试第二泉。山僧导我至，古木枝参天。不知阅几朝，仰视皆苍烟。荫此一眼碧，自然得澄鲜。出山岂不清，真赝恒相悬。瓶罂列市肆，例索三十钱。挹注苦被欺，向来殊可怜。会当置符调，此法休轻传。
初登金山
作者：查慎行
朝代：清
体裁：七言律诗

斋钟浴鼓平生梦，垂老方成扈跸游。忽听潮声分两派，信知树影在中流。千樯云雾浮孤塔，三岛楼台聚一沤。终脱朝衫穿野衲，卓庵閒地幸相留。
初秋与恒斋住舟彭泽余有七月初三月五律一章重经此地屈指六十日矣聚散之感怆然入怀再作一诗附九江后信
作者：查慎行
朝代：清
体裁：五言律诗

小县江天豁，西南月吐钩。转头如昨日，抚景忽残秋。路改攀罾岸，灯明隔浦舟。烟波三宿梦，犹自恋江州。
初秋同胡修予王令贻王文子林碧山程天石家荆州小饮双林寺荷亭上次韵
作者：查慎行
朝代：清
体裁：五言律诗

共喜联鞍去，精蓝古堠边。断桥花底鹭，高岸柳阴蝉。野意迎凉爽，秋容得雨鲜。昔游吾自记，尘土梦三年。
初至广州与大中丞佟陶庵同年话旧·其一
作者：查慎行
朝代：清
体裁：七言律诗

五年一别隔蓬莱，芳讯遥传庾岭梅。天上故人开府出，田间野老辍耕来。山高海阔梯航路，武达文通将相才。窃喜小诗言果验，济时馀力正恢恢。
初至广州与大中丞佟陶庵同年话旧·其三
作者：查慎行
朝代：清
体裁：七言律诗

端倪轩豁得奇观，浴日亭边眼界宽。两袖有风驱瘴疠，百蛮无警静波澜。封疆自昔雄兹土，科目人今重此官。见说密章时入奏，葵心何处不输丹。
初至广州与大中丞佟陶庵同年话旧·其二
作者：查慎行
朝代：清
体裁：七言律诗

双阙浮光气象新，天教八座代南巡。谁能地望兼门望，君本亲臣又世臣。行处风霜成化雨，坐看冰雪变阳春。眼前衮衮皆时彦，可有同心共事人。
初至广州与大中丞佟陶庵同年话旧·其五
作者：查慎行
朝代：清
体裁：七言律诗

词人例作岭南游，自叹蹉跎到白头。浪迹又看成万里，著书何敢望千秋。谁为善相肥嫌瘦，世有知音唱或酬。输尔滕王高阁句，一时唫遍十三州。
初至广州与大中丞佟陶庵同年话旧·其六
作者：查慎行
朝代：清
体裁：七言律诗

敢将孤鹤齿群鸿，性癖终难与俗同。天下迂儒犹剩我，平生知己孰逾公。曾陪供奉云霄上，每忆交亲气槩中。今日相逢重戴笠，下车还见古人风。
初至广州与大中丞佟陶庵同年话旧·其四
作者：查慎行
朝代：清
体裁：七言律诗

恩深自觉心逾小，才大何妨气独豪。节钺威名行地远，文章坛坫比官高。中郎题字推黄绢，太白分光属彩毫。莫笑将贻无俗物，一条冰是旧同曹。
初至皖城喜遇同年姚别峰兼招程松皋舍人
作者：查慎行
朝代：清
体裁：古风

宜城渡头三月尾，荻洲新涨河豚起。片帆带雨剪江来，意外班荆得姚子。人情得陇每望蜀，便想同时兼两美。作诗更欲招之罘，东向枞杨寄双鲤。大龙山顶龙眠麓，起㐲尻脽百馀里。晴光欲动草翻烟，春事将阑花泼水。君能命驾姚亦留，犹及同看红药蕊。
初至荆州韬兄出岳家口留别绝句见示和一首
作者：查慎行
朝代：清
体裁：七言绝句

竟陵小别无多日，又向江陵把一樽。此夕凭君谈客况，已如三峡听啼猿。
初闻黄鹂次灌园韵
作者：查慎行
朝代：清
体裁：七言律诗

一声流过小窗前，去国关心又一年。圆入客吟同宛转，熟闻乡语倍缠绵。画楼脉脉通春梦，碧树茸茸羃晓烟。为是好音须爱惜，自怜终胜受人怜。
别双槐四十韵
作者：查慎行
朝代：清
体裁：五言排律

位置双槐好，空庭洽恰宜。校三虽欠一，得偶不成奇。拂户交垂处，当窗并立时。远疑孤干合，高被四邻知。匝匝重檐盖，舒舒五丈旗。叶心还吐叶，枝亚复抽枝。次第徐敷荫，纵横各逞奇。问年忘甲子，称老曰期颐。屈伏躨跜兽，深蟠偃蹇螭。藤轮衔宿瘤，琴蚹断疱皮。昼聂轻烟蓄，宵炕暗露披。希间星或漏，密布管难窥。蝉翳俄留蜕，虫来遽引丝。啄枯巢有鹊，撼大穴无蚍。日月东西照，阴晴旦晚移。向来便懒惰，端赖拒炎曦。张王贫官气，遮藏陋室基。寓形粗当瓦，取义合名簃。步幛奢从设，凉棚俭省支。展铺新笛簟，抖擞敝书帷。四角行摊饭，中央坐赌棋。受风堪屏䈉，经雨为添絺。浓翠濡茶盏，娇黄堕酒卮。爱花勤汛扫，弄影故参差。忙阅名场速，閒叨造化私。桑榆收暮景，蒲柳警秋姿。物理循环具，天心屈指推。稍闻声槭槭，旋见荚垂垂。彼美真无度，吾贪已不赀。描摹虚画手，赞叹少妍辞。但使居能久，休论种自谁。栋梁宁缺用，节目亦奚施。匠石惭频睨，樵斤幸勿斯。僦居初为此，觅地更何之。迹在终漂梗，神伤未解縻。依回经宿恋，摇荡隔年期。晤对曾宾主，吁嗟奈别离。筏应难遂舍，树即是相思。鸿爪留斋笏，蜗涎认履綦。后来须护惜，看取壁间诗。
到湖上不及访谛辉禅师而归寄诗代柬
作者：查慎行
朝代：清
体裁：古风

谛公世寿八十八，见说形神倍清拔。有时挈钵身入城，健若云端出巢鹘。随行不用木上座，一日往还能步戛。葛藤斩尽松性孤，那怕霜根被缠杀。开堂说法踰四纪，坐断高峰梵王刹。一拂何曾肯付人，问着三交两头瞎。似怜我是无家客，远枉山中八行札。我来便合去寻师，却向石头防路滑。云林咫尺径未到，回首湖西山齾齾。明年拟坐雨安居，眼膜终须宝篦刮。
制地黄丸十韵
作者：查慎行
朝代：清
体裁：五言排律

恒医多试药，久病守成方。客或餐云母，吾唯服地黄。岂无他佐使，兼取理阴阳。味以甘为正，材尤熟者良。饭蒸资谷气，酒洗带糟芗。几遍亲炮炙，移时谨弆藏。磨脐霏白雪，臼杵捣玄霜。夜和丸加蜜，朝饥咽用汤。参苓从长价，藜藿等充肠。若问延年诀，君看发短长。
制府满凫山同年奉诏巡海道经吾里诗以迎之四首·其一
作者：查慎行
朝代：清
体裁：七言绝句

十年翠盖不南巡，千里岩疆寄重臣。看取随身三五骑，肯教供亿累州民。
制府满凫山同年奉诏巡海道经吾里诗以迎之四首·其三
作者：查慎行
朝代：清
体裁：七言绝句

畚锸千家傍海壖，崩沙日费水衡钱。福星昨夜临吴分，斥卤重开负郭田。
制府满凫山同年奉诏巡海道经吾里诗以迎之四首·其二
作者：查慎行
朝代：清
体裁：七言绝句

水澨山陬被泽深，两邦旌节喜重临。每逢田叟停车语，遍示君王爱养心。
制府满凫山同年奉诏巡海道经吾里诗以迎之四首·其四
作者：查慎行
朝代：清
体裁：七言绝句

云帆星岛驶经过，海外风恬可有波。一事尚烦公入告，两关岁课本无多。
前过常山玉山今过醴陵萍乡四县令同以一事去官偶纪之
作者：查慎行
朝代：清
体裁：五言律诗

朝廷惜民力，大事给邮符。朱邸徵求急，皇华道里纡。上官曾有檄，小吏似无辜。获罪由腰笏，冤哉何易于。
副相揆公惠寄人参一斤赋谢
作者：查慎行
朝代：清
体裁：古风

官非致富具，官罢适得贫。独不奈病何，父吟儿复呻。贫家抱富病，动与参苓亲。东产禁入关，南方价弥珍。十金易一两，又苦赝杂真。投之汤剂中，日饮仅数分。持此望疗疾，越人视秦人。荷公千里怀，拜贶俄盈斤。瑶光散药笈，紫气交斑璘。沃以碧琉璃，爇以红麒麟。庸医亦色喜，奏效如转轮。果然黍谷寒，变作阳崖春。公惠泃已厚，我惭郁难伸。虽延草木年，等是幻泡身。所期调元手，旦晚秉国钧。沟中多待泽，一老何足云。
勘荒词
作者：查慎行
朝代：清
体裁：古风

稻根挛缩稻叶焦，宿田稂莠方骄骄。农夫告荒乞申愬，踏勘翻逢官长怒。催科之吏晨下乡，田今如此何云荒。直须野无青草木黄落，始信天殃魃行虐。
北城寒食有怀南郊旧游寄呈朱大司空并索玉友荆州和二首·其一
作者：查慎行
朝代：清
体裁：七言绝句

早桃开后倦游情，春事无端阅凤城。忽听卖花声到耳，始知明日又清明。
北城寒食有怀南郊旧游寄呈朱大司空并索玉友荆州和二首·其二
作者：查慎行
朝代：清
体裁：七言绝句

名园狂醉巳经年，永定门坊记堕鞭。想得出郊重系马，一行新柳变新烟。
北溶驿
作者：查慎行
朝代：清
体裁：七言律诗

西隔辰阳才百里，伤心战地见何曾。尸陁林下乌争肉，瘦棘花边鬼傍灯。井与田平柴栅废，燕随人散土巢崩。相逢漫说从军乐，一饭无端百感增。
匠门以瓶莲十二韵索和次荅
作者：查慎行
朝代：清
体裁：五言排律

脉脉凌波质，朝来带露携。出瓶看蕊绽，照眼得花齐。长养仍资水，清幽更洗泥。略教分向背，初不竞高低。欲语殊多态，何愁自少啼。艳将同洛浦，爱岂独濂溪。有客寻池上，无鱼戏叶西。依稀能忍笑，绰约好防迷。顾影移秋蝶，分香梦夕鹥。暑飔迎澹澹，凉雨避凄凄。立傍屏风鹭，谈亲麈尾犀。涉江吾拟采，先与报笺题。
匡山读书图歌为南麓都谏赋
作者：查慎行
朝代：清
体裁：古风

我昔尝吟太白庐山谣，亦尝身到九叠屏风坳。谷帘瀑布倒挂几万丈，五老峰势竞出争嵺�。一筇两屐十步八九顾，东西南北上下同猿㺜。太白书堂不知在何许，樵翁指点此地云松巢。披榛取径晚入青莲谷，道旁石刻大字深而䫜。三尊铜佛尘昏俨泥塑，半截苔碣对坼如坤爻。多年老鼠化作白蝙蝠，飞攫鹤卵占断长林梢。尔时曾作世出世间想，曷不于此剪棘编蓬茅。故人相招头白早归去，误落尘网乃被移文嘲。黄门先生今之嗜古者，展卷彷佛以漆来投胶。风埃肮�衮衮胡足道，直引谪仙居士为神交。当时手持玉尺往校士，剖析白黑铢累畴能淆。眼中了了忽现云雾窟，匡庐面目踊跃随鞭鞘。还朝改官载离七寒暑，百四十寺钟鼓犹铿敲。命工写图聊寓潇洒意，遭逢圣主牙笏那得抛。羽皇新铭都付梦游境，兴虽勇往迹系烟中匏。栖贤拾遗读书旧曾隐，公择山房万卷亦手抄。兹山图记流传代不乏，但恐再往之计成浮泡。清泉白石有约倘勿负，君其少缓容我为鸣髇。
十一日驻跸巴林桑斯台上于附近山中行围赐臣等全鹿一只恭纪
作者：查慎行
朝代：清
体裁：七言律诗

雉尾鸡翘晓望分，旌旗高捲万山云。威加草木秋行令，礼重貙膢昼掩群。从兽总归司马法，回镳如策凯旋勋。只惭未效三驱力，拜赐长先七校军。
十一月初七夜纪事
作者：查慎行
朝代：清
体裁：古风

未年建子月，村舍宵喧豗。老夫衣服冠，起坐中心摧。女娲石破碎，猛雨喷空来。风势助覤覤，电光走焞焞。孤阳五阴下，匕鬯吁可哀。复其见天心，奋地乃出雷。我欲祝雷公，驰声遍九垓。毋徒震百里，虩虩惊童孩。又欲祷风伯，非时扫氛霾。明两日重光，天门詄荡开。五行有常变，数以反覆推。孰者主张是，瑞或生于灾。世运视斡旋，人情仰昭回。露生亦何事，蛰户行复培。
十一月十九日雪后舟发北关
作者：查慎行
朝代：清
体裁：七言绝句

冒寒连夜赴严程，行过塘西天始明。多事儿童摧蚤起，数峰晴雪指临平。
十七夜会城观灯
作者：查慎行
朝代：清
体裁：五言律诗

委巷争除道，残灯未拆棚。所难惟物力，最动是民情。白屋寒堆雪，红楼夜放晴。俗贫官不谅，箫鼓遍春城。
十七日度小青山
作者：查慎行
朝代：清
体裁：七言绝句

去日蕉衫暑雨收，归时急雪洒重裘。重经司马台南路，红树连山正晚秋。
十七日陪游秦驻山得诗六首·其一
作者：查慎行
朝代：清
体裁：古风

夜雨晨乍晴，兹游天所许。携筇出烟郭，振步凌云屿。公本海鹤姿，飘然命俦侣。身轻无险径，心旷得豪举。谁云�涬宽，直欲巾笥贮。
十七日陪游秦驻山得诗六首·其三
作者：查慎行
朝代：清
体裁：古风

平生汗漫游，不识苍浮子。今来寻别业，怆若经蒿里。好事赖閒僧，诗名犹在耳。山林耆旧尽，太息烟霞委。
十七日陪游秦驻山得诗六首·其二
作者：查慎行
朝代：清
体裁：古风

社稷巳丘墟，冕旒尚祠庙。当时伐山处，驰道馀蓬藋。可怜愚氓愚，不记暴秦暴。家家栈羊豕，坐享血食报。今年旱太甚，水乏蘋蘩芼。毋乃为神羞，徒凭山鬼啸。
十七日陪游秦驻山得诗六首·其五
作者：查慎行
朝代：清
体裁：古风

家住钱塘西，未观曲江涛。及兹陟海峤，遑惜攀跻劳。长风东南来，吹我上㟹嶆。忽然空四顾，快觉身历高。井底俯孤城，三面被浪淘。筑堤效精卫，木石焉得牢。谁能驱此山，外捍兀巨鳌。
十七日陪游秦驻山得诗六首·其六
作者：查慎行
朝代：清
体裁：古风

秦鞭不可施，顽礓倚天外。一山坐少肉，佛力将安赖。榛莽长于人，庵庐小如盖。忘机任去住，涉境有成坏。置身万仞冈，达者观其大。少陵固云尔，临老斯游最。
十七日陪游秦驻山得诗六首·其四
作者：查慎行
朝代：清
体裁：古风

山后石状狠，山前林霭浓。名蓝缭而深，风气于焉钟。下有千头橘，上有百丈松。潮声卷地起，响答出谷钟。禅扉日日开，未缺茗碗供。留题纪岁月，孰继三人踪。
十九日午门赐钞恭纪
作者：查慎行
朝代：清
体裁：七言律诗

频垂旅橐走关山，一第俄登蓬阆间。遂有朱提分少府，顿令寒士动欢颜。宸章旧沭华缣重，宝砚曾叨绿玉颁。今日众中还拜赐，殊荣稠叠冠清班。
十九日度生吉兔岭
作者：查慎行
朝代：清
体裁：七言绝句

翠屏丹嶂四成围，见说前冈雉兔肥。山下忽逢沮洳水，芦花如雪马头飞。
十二日上亲射金钱豹恭纪十八韵
作者：查慎行
朝代：清
体裁：五言排律

朔漠回銮候，君王罢猎时。忽闻山下豹，正逐草间麋。讵纵颜行杭，还将馀勇施。三驱争效命，七校复扬旗。金镞霜花淬，飞龙电影追。应弦疑树鹄，拔箭已连骴。直作摧穷寇，真如殪伏雌。右腢充上杀，全质少微疵。狸首斑斑血，猫睛䁡䁡眵。须雄粗缩猬，爪利善藏锥。自匿荆榛窟，初含雾雨姿。气曾吞虎兕，力肯让熊罴。缓死俄无路，偷生讵有期。但令供狝狩，犹得壮威仪。鎗杆风摇尾，鞍桥锦冒皮。呈文留炳蔚，取用及捐糜。师武当关险，兵韬示象奇。小臣惭献颂，何异管中窥。
十二日驾幸额勒苏台大猎召臣等观围恭纪七言长歌一首
作者：查慎行
朝代：清
体裁：古风

圣朝雄略弥宇宙，四海为家同在宥。行宫直过大青山，缵武年年寓巡守。川原蕃膴少瓯脱，边障清宁罢�堠。尽收种落当郊樊，大展冈峦作灵囿。凉秋八月商飙发，霜气凝严冰未溜。朝来下诏大合围，草浅林疏宜往狩。三千虎旅移前帐，十万龙骧出华厩。奇毛个个五花文，表貉扬旃遍岩岫。层层叶幄绚红紫，面面山屏围锦绣。前行十里雪初晴，千步场如筑新就。遥看数骑林西麓，画里依微人比豆。雁行齿序列后先，鱼贯班联随长幼。绵绵翼翼远不断，整整斜斜近相凑。须臾旋绕山之东，观者同时尽回首。举鞭初可一二数，错落星文排列宿。长松冠岭岭插空，人马从空俄下走。呼声几处震虚谷，惊起雕翎落飞狖。此时已有鹿斯奔，阑入围场孤引脰。东跳西顾迷所向，首鼠张皇等鼯鼬。鱼丽鹳翼顷刻成，变幻圆方讵能究。阵图本是丘井法，旌立和门严介胄。合围渐紧壤渐平，匝布丛攒势相缪。不知鹿群何处来，俟俟儦儦纷邂逅。麇麚獐麝麋麖麑，麃麆�麠麜麎麔。希间侦伺前复却，防内怔惶骇而骤。渴舌长如饮涧垂，野心思突重围透。天威奋武临咫尺，顿辔齐镳不容窦。神机独握举大绥，众志成城鹿为鍭。虹流电掣忽飞鞚，月满弓开胥入彀。逸足公然带箭驰，先声所至随弦仆。一人获隽万人欢，群祝君王千万寿。大弨旋韔不尽发，馀勇犹浮衮龙袖。网开一面颂皇慈，节应驺虞叶仁兽。云收雾捲围乍撤，万骑如风散晴昼。小试真同扫塞氛，盈庖岂独充饤饾。观兵耀德典弥崇，行赏班馀功孰�。窃闻上古有大甸，秋狝相传本由旧。青丘自欲吞云梦，吉日先须卜庚戊。漆沮甫草偶于畋，悉率从王惟左右。今之健儿千三百，来自诸蕃踰尉候。期门将士但旁观，山立何曾技轻奏。此皆至尊善抚驭，同轨归诚车辐辏。国家恩泽浩如天，蕃部宁非天所覆。自然忭舞群用命，王用三驱此其又。车攻宁数小雅材，羽猎应嗤西汉陋。矢诗橐笔本臣职，况著征衣随短后。虽惭无力效殳鋋，盛事千秋幸亲觏。
十二月二十日奉旨特授编修感恩恭纪四首·其一
作者：查慎行
朝代：清
体裁：七言律诗

纶书璀璨下金銮，同直三人并授官。湛露九重频渥泽，条冰一署不知寒。登瀛路许回翔入，藏阁书容次第看。总是鳌峰清切地，浑忘弱羽簉鹓鸾。
十二月二十日奉旨特授编修感恩恭纪四首·其三
作者：查慎行
朝代：清
体裁：七言律诗

螭头龙尾上陂坨，拾级重经拜命过。步接彤扉仍注籍，名联黄纸俨登科。较量前辈荣真冒，比并同年幸最多。章服不殊恩遇异，一行归骑拥鸣珂。
十二月二十日奉旨特授编修感恩恭纪四首·其二
作者：查慎行
朝代：清
体裁：七言律诗

玉堂故事久相传，常吉多充弟子员。支俸例教同七品，随班特荷免三年。身依香案初称吏，诏赐头衔不待铨。自沐荣光心窃愧，愧居四十六人先。
十二月二十日奉旨特授编修感恩恭纪四首·其四
作者：查慎行
朝代：清
体裁：七言律诗

共道迁莺傍上林，姓名从此列朝簪。身微弥觉栽培厚，地近尤蒙教养深。应腊兰芽初茁玉，先春柳线巳拖金。倾心一寸同葵藿，长托尧阶仰照临。
十二月初九大雪独直南书房有怀陜西随驾诸君
作者：查慎行
朝代：清
体裁：七言律诗

云海平铺扣砌宽，六花如絮点裘乾。金猊坐拥玲珑石，玉蝶争飞宛转栏。云护蓬莱长觉晓，树当温室不知寒。此时最忆随銮客，少室中条并辔看。
十二月初五夜梦一僧叩门乞诗梦中了了作四言八句觉而录之
作者：查慎行
朝代：清
体裁：四言诗

有目斯翳，有耳则鸣。人方扰扰，窍聪穴明。空即是色，寂于何声。混沌不凿，以全其生。
十二月初四日恭闻大行皇帝于十一月十三日宾天而诏使未至小臣病废家居不敢草草成服抢地呼天悲哀欲绝旋复收召魂魄赋挽歌四章秪自述衔恩负痛之私至于帝德皇猷充浃宇宙详于记注千古为昭固非草莽芜词所能形容万一也·其一
作者：查慎行
朝代：清
体裁：七言律诗

皇帝升遐率土知，北来哀诏尚迟迟。家居水远山穷处，耳听天崩地坼时。却望云霄心似醉，未填沟壑命如丝。此身直是拖肠鼠，流落人间浪自悲。
十二月初四日恭闻大行皇帝于十一月十三日宾天而诏使未至小臣病废家居不敢草草成服抢地呼天悲哀欲绝旋复收召魂魄赋挽歌四章秪自述衔恩负痛之私至于帝德皇猷充浃宇宙详于记注千古为昭固非草莽芜词所能形容万一也·其三
作者：查慎行
朝代：清
体裁：七言律诗

臣本无才拔擢优，旋怜衰病许归休。箧藏宫砚蛟螭护，架奉宸章日月留。楹帖两行珠十颗，堂颜一笏玉双钩。贫家何物非君赐，说与儿孙总泪流。
十二月初四日恭闻大行皇帝于十一月十三日宾天而诏使未至小臣病废家居不敢草草成服抢地呼天悲哀欲绝旋复收召魂魄赋挽歌四章秪自述衔恩负痛之私至于帝德皇猷充浃宇宙详于记注千古为昭固非草莽芜词所能形容万一也·其二
作者：查慎行
朝代：清
体裁：七言律诗

功高参赞道弥纶，鸿泽靡涯造化均。乾健坤贞时久泰，日暄雨润物长春。儿童今作耕䎫叟，卿相谁非教养人。六十一年无改号，始终尧历两壬寅。
十二月初四日恭闻大行皇帝于十一月十三日宾天而诏使未至小臣病废家居不敢草草成服抢地呼天悲哀欲绝旋复收召魂魄赋挽歌四章秪自述衔恩负痛之私至于帝德皇猷充浃宇宙详于记注千古为昭固非草莽芜词所能形容万一也·其四
作者：查慎行
朝代：清
体裁：七言律诗

一昨曾充侍从班，如今视息愧投间。起居路隔千官外，顶踵恩深廿载间。弓是乌号惊忽堕，髯随龙去杳难攀。伤心枕上春明梦，髣髴犹疑觐圣颜。
十二月十七日出阜成门重过苑西旧寓是日立春夜饮蒋酉君同年筏喻斋
作者：查慎行
朝代：清
体裁：七言律诗

多时不踏郊西路，寓舍重来尚有邻。霜叶满庭槐失荫，雪芽穿土荠先春。孤踪易著栖迟客，一宿犹烦洒扫人。博得樽前开口笑，白头幡胜两回新。
十二月十九早奉东宫令南苑冬夜寒甚偶见砚池结冰以砚池冰为题汪灏钱名世查慎行蒋廷锡四人可各赋七律一首又自制七律以示改正雪明书幌易生寒水静圆池墨未乾乍结琉璃漆砚里自成珠玉彩毫端微涓倍有清莹色一滴还深碧锦湍冻释烟云浮几上须知下有黑蛟蟠臣慎行恭和云
作者：查慎行
朝代：清
体裁：七言律诗

研朱滴露一泓宽，喜见冰花结作团。粉色映笺云母白，墨光铺几水精寒。入怀珠玉生奁底，呵气蛟龙上笔端。计日东风先解冻，词源如海富波澜。
十二月十六日赴青芝山会座主尚书徐公葬感赋二首·其一
作者：查慎行
朝代：清
体裁：五言律诗

清德宜镌石，佳城仰赐金。哀荣朝典备，存殁主恩深。十郡千人会，三年独子心。反虞犹孺慕，未忍进祥琴。
十二月十六日赴青芝山会座主尚书徐公葬感赋二首·其二
作者：查慎行
朝代：清
体裁：五言律诗

视我真犹子，从公始得师。有经传旧业，无路报深知。梦奠嗟何及，归休悔稍迟。寝门馀痛在，泪雨滴青芝。
十二月十六日雪同德尹作
作者：查慎行
朝代：清
体裁：七言律诗

野阔朝烟未起厨，一行老树带鸦枯。海天势合山加峭，水墨痕消画亦无。醉指松筠誇我健，戏抟狮象骇儿愚。何当便作坚牢玉，长与先生映白须。
十二月廿一日雪
作者：查慎行
朝代：清
体裁：古风

我作冬暖诗，蚊蝇憎琐屑。天公似解嘲，半夜风挟雪。舟人报奇事，起扫一篷白。客子亦欣然，千岑无寸碧。梅花落已尽，春事蚤狼籍。长恐百卉腓，阳机毕漏泄。却将栗烈气，揫敛使凝结。乃知朝来寒，特为桃李设。岂无雷雨候，候至方甲拆。留取道旁春，明年作佳节。
十五日保和殿引见钦授翰林院庶吉士恭纪
作者：查慎行
朝代：清
体裁：七言律诗

蛾眉班押候临轩，未有涓埃报至尊。特许奏名来玉陛，不教待诏老金门。文科报国惭臣分，宦牒同朝戴主恩。葵藿有心知向日，愿从瑶岛结孤根。
十八日驾幸钓台召臣等随行赐膳钓鱼恭纪七言绝句八首·其一
作者：查慎行
朝代：清
体裁：七言绝句

插天碧嶂起芙蓉，路转潺潺又几重。百顷风潭雷雨过，万鱼衔尾候真龙。
十八日驾幸钓台召臣等随行赐膳钓鱼恭纪七言绝句八首·其七
作者：查慎行
朝代：清
体裁：七言绝句

文鳞跃处起涟漪，水族沾恩感圣时。不是网罛施不得，为留馀泽及鲲鲕。
十八日驾幸钓台召臣等随行赐膳钓鱼恭纪七言绝句八首·其三
作者：查慎行
朝代：清
体裁：七言绝句

鱼藻池边辇路平，直随仙仗到蓬瀛。官厨初饫红莲饭，御馔仍分碧涧羹。
十八日驾幸钓台召臣等随行赐膳钓鱼恭纪七言绝句八首·其二
作者：查慎行
朝代：清
体裁：七言绝句

高台俯瞰桦榆沟，指示滦河最上流。记得银丝鲙鲜鲫，欣从塞外识源头。
十八日驾幸钓台召臣等随行赐膳钓鱼恭纪七言绝句八首·其五
作者：查慎行
朝代：清
体裁：七言绝句

山庄一带并河壖，人众如鱼尽力田。要与周诗占吉梦，早开场圃待丰年。
十八日驾幸钓台召臣等随行赐膳钓鱼恭纪七言绝句八首·其八
作者：查慎行
朝代：清
体裁：七言绝句

佳名原自柳根来，钓得仍将柳贯鳃。分赐词臣三百尾，插竿骑马雨中回。
十八日驾幸钓台召臣等随行赐膳钓鱼恭纪七言绝句八首·其六
作者：查慎行
朝代：清
体裁：七言绝句

一条罗带水拖蓝，只少渔舟着两三。满眼丹青输画手，莺声柳色似江南。
十八日驾幸钓台召臣等随行赐膳钓鱼恭纪七言绝句八首·其四
作者：查慎行
朝代：清
体裁：七言绝句

芳饵循环下钓筒，丝缗长日侍青宫。烟蓑雨笠寻常句，惭愧犹蒙记忆中。
十八滩绝句 其一 惶恐滩
作者：查慎行
朝代：清
体裁：五言绝句

习坎险在前，何人不惶恐。到此退已难，应思急流勇。
十八滩绝句 其七 晓滩
作者：查慎行
朝代：清
体裁：五言绝句

侵晓上晓滩，我睡不觉晓。向来坐有心，忧患亦不少。
十八滩绝句 其三 绵津滩
作者：查慎行
朝代：清
体裁：五言绝句

连日遇石邮，溯洄良苦辛。滔滔天下是，不问久知津。
十八滩绝句 其九 梁滩
作者：查慎行
朝代：清
体裁：五言绝句

虔吉此分疆，滩声一倍长。人家尽柴步，墟落半渔梁。
十八滩绝句 其二 标神滩
作者：查慎行
朝代：清
体裁：五言绝句

巨石浮牛背，亭亭鹭足翘。入鸥群不乱，爱汝好风标。
十八滩绝句 其五 小料滩
作者：查慎行
朝代：清
体裁：五言绝句

后滩接前滩，川脉互萦绕。人间爪牙毒，为害长在小。
十八滩绝句 其八 昆崙滩
作者：查慎行
朝代：清
体裁：五言绝句

万里黄河水，昆崙乃发源。赣江源渐近，应号小昆崙。
十八滩绝句 其六 武索滩
作者：查慎行
朝代：清
体裁：五言绝句

问言洵有神，受命若酬酢。借取方便风，泥行免郭索。
十八滩绝句 其十 青洲滩
作者：查慎行
朝代：清
体裁：五言绝句

雪少偏多雨，朝昏水气腥。青洲洲畔草，腊月已青青。
十八滩绝句 其十一 铜盆滩
作者：查慎行
朝代：清
体裁：五言绝句

礓砾相摩荡，惊涛尽日喧。直同雷奋地，不独雨翻盆。
十八滩绝句 其十七 横弦滩
作者：查慎行
朝代：清
体裁：五言绝句

石欲截江断，江流奋怒前。来如弓挽强，去若箭释弦。
十八滩绝句 其十三 狗脚滩
作者：查慎行
朝代：清
体裁：五言绝句

长年生狎水，岂有不龟药。幸自少层冰，可怜多赤脚。
十八滩绝句 其十二 落濑滩
作者：查慎行
朝代：清
体裁：五言绝句

大波深为渊，小波浅成濑。安得并州刀，剪此青罗带。
十八滩绝句 其十五 小壶滩
作者：查慎行
朝代：清
体裁：五言绝句

失势落江湖，中流赖一壶。千金奚翅直，人有不赀躯。
十八滩绝句 其十八 鳖滩
作者：查慎行
朝代：清
体裁：五言绝句

用尽滩师力，今朝过鳖滩。我无牛酒犒，愧尔报平安。
十八滩绝句 其十六 天柱滩
作者：查慎行
朝代：清
体裁：五言绝句

剑戟砺锋铓，森森两旁吐。狂澜障不得，为欠中流柱。
十八滩绝句 其十四 大壶滩
作者：查慎行
朝代：清
体裁：五言绝句

庄生工寓言，率以小况大。必若魏王壶，人间能几个。
十八滩绝句 其四 大料滩
作者：查慎行
朝代：清
体裁：五言绝句

舟人买纸钱，例拜滩头庙。来朝风顺逆，今夕谁能料。
十六夜复与德尹小饮弟有诗次其韵
作者：查慎行
朝代：清
体裁：五言律诗

既望犹未望，今年异往年。连宵虽博醉，老景剧相怜。但有儿摇膝，何须客满筵。好诗能赛月，脱口自清圆。
十六夜撒勒巴尔吉对月
作者：查慎行
朝代：清
体裁：七言律诗

十分月到今宵满，一半秋从昨日过。路转溪山鸣鼓角，天垂障塞绕星河。不愁织女机丝湿，自笑姮娥白发多。残醉易醒宫漏永，青绫无寐欲如何。
十六日五更随驾发鞍子岭行至三道梁天始明
作者：查慎行
朝代：清
体裁：七言律诗

金壶虬箭响登登，霁月流天景渐澄。谷罨一重环翠幕，云移双仗识红灯。风轮暗激飞梁转，松顶迟看旭日升。满箧纤絺长什袭，此来何处有烦蒸。
十叠前韵答寒中二首·其一
作者：查慎行
朝代：清
体裁：七言律诗

勿将磊落笑虫鱼，冰雪峥嵘又岁馀。弹罢孤弦声寂若，镊残衰鬓影皤如。小槽酒滴邻姬瓮，古篆香消佛子庐。渐觉心平无怪事，不劳咄咄向空书。
十叠前韵答寒中二首·其二
作者：查慎行
朝代：清
体裁：七言律诗

曾思大海掣鲸鱼，牙后谁甘拾唾馀。萧索轮囷吾若此，飞扬跋扈尔何如。孤灯吐�虹搜壁，万木无声雪压庐。最后两篇尤夺气，免冠应谢不中书。
十四十五夜召入西苑赐观烟火恭纪七言绝句八首·其一
作者：查慎行
朝代：清
体裁：七言绝句

阁道中分十里墙，西山西绕御园长。夕阳消尽千峰雪，别吐红云捧玉皇。
十四十五夜召入西苑赐观烟火恭纪七言绝句八首·其七
作者：查慎行
朝代：清
体裁：七言绝句

綵棚高架起鳌山，银烛光腾霄汉间。宁寿宫中扶辇出，太平天子奉慈颜。
十四十五夜召入西苑赐观烟火恭纪七言绝句八首·其三
作者：查慎行
朝代：清
体裁：七言绝句

宫鸦飞尽暮天青，百万灯如百万星。并作晶莹光一片，忽从银海涌松亭。
十四十五夜召入西苑赐观烟火恭纪七言绝句八首·其二
作者：查慎行
朝代：清
体裁：七言绝句

不夜城边宛转通，广场千步望玲珑。欲知九曲黄河势，只在仙人一掌中。
十四十五夜召入西苑赐观烟火恭纪七言绝句八首·其五
作者：查慎行
朝代：清
体裁：七言绝句

布置高低俨列墉，朦胧初被白云封。流星一线飞空去，匝地漫天尽烛龙。
十四十五夜召入西苑赐观烟火恭纪七言绝句八首·其八
作者：查慎行
朝代：清
体裁：七言绝句

虬箭声迟玉漏中，年年行乐与民同。词臣好纪升平事，箫鼓连宵报岁丰。
十四十五夜召入西苑赐观烟火恭纪七言绝句八首·其六
作者：查慎行
朝代：清
体裁：七言绝句

百道金蛇闪苑城，须臾万鼓助砰輷。误疑雷电前山起，勤政楼头月正明。
十四十五夜召入西苑赐观烟火恭纪七言绝句八首·其四
作者：查慎行
朝代：清
体裁：七言绝句

火齐珊瑚并陆离，山光林影互参差。静无人语来天上，微觉风摇五綵旗。
十四日驾发蓝旂营乘舟网鱼命臣等沿河骑随赐鲜鲤人各一尾恭纪
作者：查慎行
朝代：清
体裁：古风

雪光皛皛山棱棱，千山映雪朝日升。滦河之水暖不冰，刳舟剡楫凌空去。三丈黄龙帝亲御，川后前驱风伯助。峡形渐束波愈清，潜鳞帖帖何敢惊。人声不闻闻水声，须臾船重皇情乐。衔尾骈头来绎络，八纮一张鱼载跃。鲦鲿鰋鲤旨且多，义不尽取收网罗。满渠新涨馀天波，词臣拜恩已无算。复赐红鳞长尺半，马上携归万人看。
十月九日重赴沈仁山赏菊之招席上戏拈二绝句·其一
作者：查慎行
朝代：清
体裁：七言绝句

涉夏经秋旱太甚，问花那得此精神。一池水抵三时雨，辛苦朝朝抱瓮人。
十月九日重赴沈仁山赏菊之招席上戏拈二绝句·其二
作者：查慎行
朝代：清
体裁：七言绝句

迟开犹及领晴光，日薄风轻未有霜。只算今年秋带闰，重来恰好是重阳。
十月二十二日接德尹长沙第二信惊闻三叔父讣音旅中为位而哭悲痛之馀得诗三章·其一
作者：查慎行
朝代：清
体裁：七言律诗

荆南风雨沅南雪，几处追随意最亲。乍喜远游依骨肉，却愁别路沮音尘。人来绝域原拚命，事到伤心每怕真。两地存亡身万里，一襟啼血隔江滨。
十月二十二日接德尹长沙第二信惊闻三叔父讣音旅中为位而哭悲痛之馀得诗三章·其三
作者：查慎行
朝代：清
体裁：七言律诗

皋鱼路尽独悽然，此意能生叔父怜。岂谓缞麻辞故国，重将涕泪洒蛮天。孤踪黯澹成千里，一信蹉跎到半年。也拟招魂归未得，瘴乡谁与慰沈绵。
十月二十二日接德尹长沙第二信惊闻三叔父讣音旅中为位而哭悲痛之馀得诗三章·其二
作者：查慎行
朝代：清
体裁：七言律诗

灯花剥落雨沈沈，昨夜长沙有讣音。薄宦竟虚三径计，首丘终负九原心。老成顿尽天难问，家运中衰势不禁。好与精灵扶后起，松楸先兆巳成阴。
十月初十早入直蒙恩赐带数珠恭纪
作者：查慎行
朝代：清
体裁：七言律诗

星联珠贯入承明，章服惊叨四品荣。一串牟尼呈五色，同时裘饰粲三英。循环岂易充臣数，祝圣惟当转佛名。长恐维鹈讥不称，也如老马锡繁缨。
十月十七日病起过邻僧融然房看菊
作者：查慎行
朝代：清
体裁：五言律诗

閒僧仍种菊，病叟偶还乡。物色怜寒蝶，人情爱晚香。开迟经夏旱，节爽似秋凉。对此增怊怅，吾家径久荒。
十月朔五更鹰窠顶观日出
作者：查慎行
朝代：清
体裁：古风

吾闻尧时十日曾并出，域内大水凡九年。自从羿射九日落，大禹注海纳百川。独留一曜随天旋，尔来四千一百七十载，朝朝沐浴蛟龙渊。登州蓬莱阁，太山日观罗浮巅。文人游迹往往到，鹰窠之顶僻在东南偏。海隅荒陋题咏少，好事或听旁人传。率云九月晦后十月朔，是时日月行同躔。初生类合璧，吞吐寅卯前。居民生长此山顶，目所睹记云偶然。况乃游人一生或间至，何怪欲觏无由缘。我来此处看日出，要是乾坤旷荡之奇观。山高地穷天水连，尾闾东泄茫无边。明星有烂黑气作，雾非雾兮烟非烟。移时一痕破，满空血色红殷鲜。乍浮复乍沈，水底疑被长绳牵。须臾涌出水面圆，紫金光现榑桑颠。自东而西不知几万里，一线倒射洪波穿。亦不知自高而下几千万万丈，一跃直上团团天。观者目眩心神迁，却寻鸡声到宿处，松窗黑暗僧犹眠。
十月望后前辈周桐野同年王楼村雨中过槐簃看菊留小饮明日桐翁以诗见投次原韵二首·其一
作者：查慎行
朝代：清
体裁：七言律诗

老瓦盆中花十本，上槐街里屋三间。眼前此景殊不俗，辇下几人能爱閒。我已掀泥除藓径，客方冒雨扣柴关。寒林瘦竹萧萧意，着片疏篱即故山。
十月望后前辈周桐野同年王楼村雨中过槐簃看菊留小饮明日桐翁以诗见投次原韵二首·其二
作者：查慎行
朝代：清
体裁：七言律诗

土锉无烟砚欲冰，一欢邂逅得何曾。诗如老将浑无敌，花到残年亦少朋。纸阁留香清四壁，画屏肖影澹孤灯。直饶酒盏难抛在，未敢多邀入社僧。
午亭山村座主相国泽州公里第也十五年前公官大司农时属虞山王翚绘成横卷今从政府予告将归上赐御书扁额公既作诗纪恩复出此图命慎行继和恭赋七言绝句十二章·其一
作者：查慎行
朝代：清
体裁：七言绝句

天井西来第几陉，浮岚千里拱翠屏。井西道人画不得，自有此山无此亭。
午亭山村座主相国泽州公里第也十五年前公官大司农时属虞山王翚绘成横卷今从政府予告将归上赐御书扁额公既作诗纪恩复出此图命慎行继和恭赋七言绝句十二章·其七
作者：查慎行
朝代：清
体裁：七言绝句

展卷寻常思钓游，太行天半阻归辀。谁知老鹤出群意，早在千花塔上头。
午亭山村座主相国泽州公里第也十五年前公官大司农时属虞山王翚绘成横卷今从政府予告将归上赐御书扁额公既作诗纪恩复出此图命慎行继和恭赋七言绝句十二章·其三
作者：查慎行
朝代：清
体裁：七言绝句

嵩少之旁多名园，家山近绕申甫门。丈人石踞天下眷，三十六峰皆子孙。
午亭山村座主相国泽州公里第也十五年前公官大司农时属虞山王翚绘成横卷今从政府予告将归上赐御书扁额公既作诗纪恩复出此图命慎行继和恭赋七言绝句十二章·其九
作者：查慎行
朝代：清
体裁：七言绝句

幅巾藜杖去寻春，盛事一时欢四邻。不独公颜如雪柏，亭旁竹树多精神。
午亭山村座主相国泽州公里第也十五年前公官大司农时属虞山王翚绘成横卷今从政府予告将归上赐御书扁额公既作诗纪恩复出此图命慎行继和恭赋七言绝句十二章·其二
作者：查慎行
朝代：清
体裁：七言绝句

万丈光芒临一州，宸章奕奕垂银钩。烟霞指点最深处，中有御书缥缈楼。
午亭山村座主相国泽州公里第也十五年前公官大司农时属虞山王翚绘成横卷今从政府予告将归上赐御书扁额公既作诗纪恩复出此图命慎行继和恭赋七言绝句十二章·其五
作者：查慎行
朝代：清
体裁：七言绝句

他时物产按图经，见说长松似茯苓。曾活万人馀世泽，天教仙草生槐庭。
午亭山村座主相国泽州公里第也十五年前公官大司农时属虞山王翚绘成横卷今从政府予告将归上赐御书扁额公既作诗纪恩复出此图命慎行继和恭赋七言绝句十二章·其八
作者：查慎行
朝代：清
体裁：七言绝句

崦里人疑小洞天，如今真个著神仙。苍髯白甲问无恙，巳是归迟十五年。
午亭山村座主相国泽州公里第也十五年前公官大司农时属虞山王翚绘成横卷今从政府予告将归上赐御书扁额公既作诗纪恩复出此图命慎行继和恭赋七言绝句十二章·其六
作者：查慎行
朝代：清
体裁：七言绝句

南陌东阡不断云，泷冈佳气何氤氲。行人过者日无数，下马来读欧阳文。
午亭山村座主相国泽州公里第也十五年前公官大司农时属虞山王翚绘成横卷今从政府予告将归上赐御书扁额公既作诗纪恩复出此图命慎行继和恭赋七言绝句十二章·其十
作者：查慎行
朝代：清
体裁：七言绝句

濩泽湾澴走白沙，一渠新涨给千家。野翁邂逅勿相避，丞相小车来看花。
午亭山村座主相国泽州公里第也十五年前公官大司农时属虞山王翚绘成横卷今从政府予告将归上赐御书扁额公既作诗纪恩复出此图命慎行继和恭赋七言绝句十二章·其十一
作者：查慎行
朝代：清
体裁：七言绝句

到眼风光涉笔成，天然何必烦经营。野桃官柳村村遍，五亩不居独乐名。
午亭山村座主相国泽州公里第也十五年前公官大司农时属虞山王翚绘成横卷今从政府予告将归上赐御书扁额公既作诗纪恩复出此图命慎行继和恭赋七言绝句十二章·其十二
作者：查慎行
朝代：清
体裁：七言绝句

一德君臣进退间，恩深容易乞身还。袖中携得片云去，肯羡为霖重出山。
午亭山村座主相国泽州公里第也十五年前公官大司农时属虞山王翚绘成横卷今从政府予告将归上赐御书扁额公既作诗纪恩复出此图命慎行继和恭赋七言绝句十二章·其四
作者：查慎行
朝代：清
体裁：七言绝句

午壁午桥名偶同，佳名岂袭裴令公。屋头山色屋下水，多载桑经郦注中。
午后有人自庐山来云昨日白龙潭起蛟故水暴涨
作者：查慎行
朝代：清
体裁：七言绝句

瀑布声中雨泻檐，洪流百道走城南。山桥冲断采樵路，归报夜来龙洗潭。
午日沅州道中
作者：查慎行
朝代：清
体裁：五言律诗

一年传旅食，吴楚隔干戈。蛮果枇杷熟，山花躅踯多。蒲鱼乡国味，风雨客程歌。佳节今朝是，谁知马上过。
午日西苑直庐赋雨中榴花
作者：查慎行
朝代：清
体裁：五言律诗

小院盆榴树，花时带雨鲜。施朱何太赤，似火独能然。白发违佳节，丹心感盛年。蒲葵方满眼，此本定谁怜。
午日重登庾楼和朱恒斋太守
作者：查慎行
朝代：清
体裁：七言律诗

已上孤城又上楼，使君高宴最风流。重来湓浦逢佳节，閒对庐山话昔游。画鼓綵缠争渡楫，晓妆红插半开榴。赏心事事多非昔，不独思乡易白头。
午酒初醒
作者：查慎行
朝代：清
体裁：七言律诗

兀兀醺醺坐日斜，爽神全赖阒林茶。三竿砌竹摇风影，一箭盆兰得气花。梦枕易消非实境，丹炉难转是年华。江城节物关何事，催得游人独忆家。
午饭东山庵
作者：查慎行
朝代：清
体裁：五言律诗

村落樊篱外，人烟墟墓间。稍穿蒙密路，又转一重山。樵担行相引，禅扉昼亦关。薄游烦地主，裹饭慰衰颜。
午饭苦水铺
作者：查慎行
朝代：清
体裁：五言绝句

酱蒜羹葱薤，群蝇遽集斯。忍饥为废箸，旁有劝餐儿。
半截塔次院长韵
作者：查慎行
朝代：清
体裁：古风

龙沙茫茫荒怪集，佛界劖天绝梯级。谁兴此塔此山中，高涌莲华嵌空立。大千起灭微尘过，小劫须臾转轮急。顽礓乱砾泐作堆，风雨犹疑鬼神入。当时委蜕两夫妇，华表归来改城邑。冰天下压巅顶平，雪谷深埋半腰及。我来访古兴桓地，欲写山川入行笈。每逢陈迹辄徘徊，口业未停馀宿习。草间定有碑铭在，野火烧残沮洳湿。国书难考奇渥温，笔授惜少鸠摩什。公诗纪实良足徵，归去皇舆付编辑。
半月以来坊局史馆前后辈削籍者凡二十一人偶阅邸抄慨然而赋
作者：查慎行
朝代：清
体裁：五言律诗

占籍几三百，同朝半盍簪。故知员太冗，不谓谴方深。枯菀宁关命，行藏各拊心。幸收麋鹿迹，终莫负山林。
半研歌为长洲王绳其赋
作者：查慎行
朝代：清
体裁：古风

帝鸿形制远莫详，瓦则铜雀砖香姜。彼皆陶甄出入手，讵若纯璞不散之为良。爰从五代溯魏晋，嗜古独取唐文皇。惜哉墨妙就埋没，兰亭茧纸翻入昭陵藏。当时研石落何许，一千年后乃于牛女星野腾光芒。王廷评家流泽长，故第弈叶传金阊。风流文采似续代，不乏天锡瑰宝近在灵芝坊。有同茂先识剑气，拾从礓砾移置几案旁。土花不蚀贞观字，节角廉杀随员方。直将此研珍重比玉德，分圭之半犹可名曰璋。一日三摩挲，既以自号复用颜其堂。不知物情何以贵，完璧秦城十五其价未易相低昂。适来徵我诗，寄语善自将。桓厨神物纵使不飞去，亦须防有人间攫石米襄阳。
卖瓜者
作者：查慎行
朝代：清
体裁：五言律诗

辛苦瓜田叟，瓜成计息微。物因多致贱，人以渴充饥。肯守伤根戒，行将抱蔓归。食瓤多弃子，遗种渐防稀。
南书房敬观宸翰恭纪·其一
作者：查慎行
朝代：清
体裁：七言绝句

玉检初开五色烟，淋漓元气满中天。宵衣旰食无多暇，更洒云蓝十万笺。
南书房敬观宸翰恭纪·其七
作者：查慎行
朝代：清
体裁：七言绝句

霞蔚云蒸露未乾，尽收造化入毫端。万钧腕力皆天授，欲补虞戈一笔难。
南书房敬观宸翰恭纪·其三
作者：查慎行
朝代：清
体裁：七言绝句

一画真成万世师，捧来千幅更神奇。银河直与宸居接，无数蛟龙起墨池。
南书房敬观宸翰恭纪·其九
作者：查慎行
朝代：清
体裁：七言绝句

朝退香烟护紫宸，御床缃帙展佳辰。绿云新斲松花砚，特撤文房赐老臣。
南书房敬观宸翰恭纪·其二
作者：查慎行
朝代：清
体裁：七言绝句

咫尺丹霞映玉清，觚棱日射八窗明。忽闻风雨来天半，知是君王落笔声。
南书房敬观宸翰恭纪·其五
作者：查慎行
朝代：清
体裁：七言绝句

璧合珠连琰琬垂，蠡应难测管难窥。欲知伐叛安民略，看取亲书御制诗。
南书房敬观宸翰恭纪·其八
作者：查慎行
朝代：清
体裁：七言绝句

良工巧匠日砻磨，渊鉴新镌胜永和。不似当年淳化阁，帝王法帖本无多。
南书房敬观宸翰恭纪·其六
作者：查慎行
朝代：清
体裁：七言绝句

远自钟王溯褚虞，百家一一手临抚。兼长迥出专家上，要令诸臣奉楷模。
南书房敬观宸翰恭纪·其十
作者：查慎行
朝代：清
体裁：七言绝句

书诀原从主敬来，数行御札日星开。可知笔正由心正，入直多聆圣训回。
南书房敬观宸翰恭纪·其十一
作者：查慎行
朝代：清
体裁：七言绝句

凤翥鸾翔势莫攀，皇恩次第及千官。九重日月无私照，有目皆容仰面看。
南书房敬观宸翰恭纪·其十二
作者：查慎行
朝代：清
体裁：七言绝句

禁庭才到便沾荣，深愧无才答圣明。强作芜词比谣谚，尧文巍焕本难名。
南书房敬观宸翰恭纪·其四
作者：查慎行
朝代：清
体裁：七言绝句

金薤银钩结搆新，争看入圣又超神。即论藻采辉煌色，万古群推第一人。
南堂桂八韵
作者：查慎行
朝代：清
体裁：五言排律

五桂阶庭树，迎秋候蚤催。著花多四出，得气必齐开。自我先人植，仍资造化培。好风香世界，凉影月楼台。天上逃斤斧，山中混草莱。在家僧偶聚，不速客频来。豆荚瓜瓤味，兄酬弟劝杯。最宜星露下，永夕与徘徊。
南宿州即事
作者：查慎行
朝代：清
体裁：七言绝句

符离城外骑驴女，爱着红裙爱插花。十里回车无避处，不辞相送到村家。
南巡歌八章·其一
作者：查慎行
朝代：清
体裁：七言绝句

吾君盛德迈唐尧，河伯波臣讵敢骄。一道长虹东跨海，不烦鞭石更成桥。
南巡歌八章·其七
作者：查慎行
朝代：清
体裁：七言绝句

行过山乡又水乡，豆花褪后麦苗长。翠华小驻非无意，要使宫人识采桑。
南巡歌八章·其三
作者：查慎行
朝代：清
体裁：七言绝句

六龙南下宿迁城，三月桃花浪巳平。多少词臣争献颂，黄河应为圣人清。
南巡歌八章·其二
作者：查慎行
朝代：清
体裁：七言绝句

沉玉搴茭事已赊，十年泛泛使臣查。此行直为河渠出，望祀虚传万里沙。
南巡歌八章·其五
作者：查慎行
朝代：清
体裁：七言绝句

尽除卤簿撤朝班，耆老来迎御舫还。为话道旁经眼见，天颜有喜侍慈颜。
南巡歌八章·其八
作者：查慎行
朝代：清
体裁：七言绝句

岳牧频烦事屡询，属车偶动为勤民。从今便引虞书例，直望君王岁一巡。
南巡歌八章·其六
作者：查慎行
朝代：清
体裁：七言绝句

德音一日遍江湖，百万重闻贷宿逋。洒道清尘皆雨露，不因水旱始蠲租。
南巡歌八章·其四
作者：查慎行
朝代：清
体裁：七言绝句

淮泗东南尽海邦，家家羊酒压丰杠。绿牌晓奏知名姓，特慰舆情一渡江。
南旺分水处
作者：查慎行
朝代：清
体裁：五言律诗

一线分鳌背，千帆掠马鬉。江河方日下，南北此居中。水气空滩雨，槐阴古庙风。两朝沟洫志，但策转漕功。
南旺分水龙王庙
作者：查慎行
朝代：清
体裁：五言律诗

两龙争掉尾，万马各随群。势自中流劈，声犹隔岸闻。江河虽日下，南北竟平分。先寄归心去，吾家傍海濆。
南昌客舍赠别及门楼敬思赴广州理猺同知任
作者：查慎行
朝代：清
体裁：古风

刘髯名诸生，才气压流辈。曾携一尺管，出入三殿内。忆昨直武英，纂修端汝赖。囊锥看脱颖，万里宰苗寨。手扫乌白蛮，如锄薅草艾。属鞬偶然事，竟以功奏最。邂逅两中丞，荐剡趣召对。至尊记名姓，寮采增盻睐。去日雪瀌浮，来时浪澎湃。南州重见面，欢喜出意外。告别乞赠言，行赴五羊倅。官非百夫长，顾领弓刀队。公然专城居，唯诺视进退。猺兮亦民耳，在宥托覆载。牧之则牛羊，撄之则蜂虿。皇天本好生，赤子彼何罪。使君来抚字，兹理谅不昧。男儿属有才，官职大可耐。守身等藏器，况乃高堂在。三年讵久淹，典郡屈指待。子壮我衰颓，后期恐难再。殷勤效苦语，凡百幸自爱。
南昌旅次荅吉水令汤纳时表弟见怀之作·其一
作者：查慎行
朝代：清
体裁：古风

与君称中表，同是庚寅生。以我半年长，白头忝为兄。朅来寂寞游，奈此离索情。相望四百里，一水空盈盈。
南昌旅次荅吉水令汤纳时表弟见怀之作·其三
作者：查慎行
朝代：清
体裁：古风

世降士不情，矫廉竞称高。万钟避盖禄，半李分蛴螬。达者殊不然，寓形随所遭。时无谢仁祖，菜把恩亦叨。
南昌旅次荅吉水令汤纳时表弟见怀之作·其二
作者：查慎行
朝代：清
体裁：古风

随身乏长物，投赠殊戋戋。子贫乃过我，报以云蓝笺。唫成十四章，字字珠琲圆。稍增行笈重，笑掷看囊钱。
南昌旅次荅吉水令汤纳时表弟见怀之作·其四
作者：查慎行
朝代：清
体裁：古风

同里两汤生，一登青云梯。一滞百僚底，长恐簿领迷。烹鱼溉釜鬵，好音良可怀。逝将扫吾轨，岁晚期汝偕。
南昌李少峰明府见示诗刻题赠一首
作者：查慎行
朝代：清
体裁：五言律诗

作客逢仙吏，投诗见楚材。汗青千古事，浮白一编开。地远蛟龙伏，秋空鹳鹤来。同年有难弟，末契托追陪。
南昌遇袁州太守葛宾庐二首·其一
作者：查慎行
朝代：清
体裁：七言绝句

怀抱因君又一开，人间洵有出群才。勿轻僻左宜春郡，曾屈昌黎作守来。
南昌遇袁州太守葛宾庐二首·其二
作者：查慎行
朝代：清
体裁：七言绝句

南浦维舟不记巡，眼前冠盖一时新。也知诸葛真名士，来与贫交作主人。
南柯子·初入麻阳溪
作者：查慎行
朝代：清
体裁：词

漱玉风生颊，跳珠雪溅肌。■船截浪去如飞。绝胜马蹄泥滑、汗频挥。山鸟飘红带，溪禽浣翠衣。只除夹岸酒楼稀。宛似西溪留下、橛头归。
南浦·次张玉田春水韵
作者：查慎行
朝代：清
体裁：词

风澹日浓时，写淳泓、映彻镜奁春晓。含意待流红，揉蓝净、一抹沙痕轻扫。浮萍开处，依依傍母凫雏小。远浦柳阴鱼欲上，已接船头芳草。殷勤流下三湘，倩并刀、与把半江剪了。汀滢小湾洄，苔犹湿、想有湔裙人到。閒情深浅，旧声旧耳听来悄。试问西陵桥畔路，知游舫、新装多少。
南浦·皖口舟中
作者：查慎行
朝代：清
体裁：词

吴楚此分疆，泻中江、直到长风沙觜。潮满浸青山，澄如练、隐隐鱼龙欲起。南城饮马，北城吹角苍烟里。万井楼台连埤堄，俯瞰浑疑无地。霞标古塔层层，控岩关、阅尽舳舻千尾。美满挂帆风，朝来便、又送游人过此。湘天尚远，乱云生处浮浓翠。喜近大雷西岸望，一点小孤如髻。
南海子
作者：查慎行
朝代：清
体裁：七言律诗

千顷平如指掌收，草虫趯趯鹿呦呦。驺虞囿小樵无禁，钩盾田宽麦有秋。万柳槎枒沿径转，一渠曲折入墙流。心同鱼鸟便飞放，爱作城南十里游。
南海子四首·其一
作者：查慎行
朝代：清
体裁：七言绝句

万株杨柳密藏鸦，苑户如农不种花。四百馀年飞放泊，至今樵牧属官家。
南海子四首·其三
作者：查慎行
朝代：清
体裁：七言绝句

文囿如山百物驯，黄羊趯趯鹿甡甡。生来便入鸡豚队，卧草眠沙不避人。
南海子四首·其二
作者：查慎行
朝代：清
体裁：七言绝句

才过春分未禁烟，画桥冰释溜涓涓。清流爱照垂鞭影，不赚人间饮马泉。
南海子四首·其四
作者：查慎行
朝代：清
体裁：七言绝句

红门草长少飞埃，万顷平畴掌上开。一道修眉浓似画，近南遥识晾鹰台。
南湖舟次遇魏禹平时禹平归自济南余将往皖上二首·其一
作者：查慎行
朝代：清
体裁：七言绝句

低田几棱菜花雨，野水一湾蘋叶风。却向家乡话京国，小桃犹是别时红。
南湖舟次遇魏禹平时禹平归自济南余将往皖上二首·其二
作者：查慎行
朝代：清
体裁：七言绝句

烟雨迷濛港脉斜，葑湖水落吐圆沙。春波门外春帆影，君是还家我别家。
南红门接驾归途喜雨
作者：查慎行
朝代：清
体裁：五言律诗

万乘回銮候，三农望雨辰。自天能润物，到地喜清尘。处处沟渠急，行行榆柳新。冲泥归更好，马意亦踆踆。
南阳舟中食新莲子
作者：查慎行
朝代：清
体裁：古风

晨过南阳镇，居民扰鱼鲑。湖光荡漾开，香溢岸两涯。亭亭翠云盖，擎出扶桑霞。就船买莲蓬，贱比菽与麻。擘之复剥之，爱此玉粒芽。中含涓滴味，甘露同清嘉。雪乳蕴其浆，细泉流齿牙。至味少为贵，充肠奚取耶。淳于一石酒，卢氏七碗茶。未免放厥辞，徒为后世誇。我本爱莲人，无端落泥沙。园荒沼亦废，叫跳私虾蟆。誓从今以往，移藕向邻家。安得百顷池，别栽十丈花。
南阳镇二首·其一
作者：查慎行
朝代：清
体裁：五言律诗

五丈沟东望，陂湖极淼茫。杨桩支两畔，线溜走中央。古市秋来废，平田潦后荒。船船载渔具，聊复免流亡。
南阳镇二首·其二
作者：查慎行
朝代：清
体裁：五言律诗

一带山形堕，周遭地势坳。老堤崩泐石，欹屋落苫茅。是处添新戍，何年咏乐郊。最怜农失业，牛犊饱刍茭。
南陵早发
作者：查慎行
朝代：清
体裁：七言律诗

林深叶密晓冥冥，旭日初衔雾未醒。小店门开惟土灶，一庵僧闭但茅亭。秧从布谷声中绿，山向画眉啼处青。独与野樵争路入，偶逢钓叟觉鱼鯹。
卢六以庶常自藩邸入直武英每乘小车以诗索和
作者：查慎行
朝代：清
体裁：七言律诗

轣辘劳薪五稔馀，八驺虽乏胜骑驴。伐轮自信餐非素，代步何妨进稍徐。旁挂鸱夷应贮酒，中安狨坐好摊书。多君博物张宽比，定有人占第七车。
卢樗庵七十寿诗
作者：查慎行
朝代：清
体裁：古风

我爱卢仝居，翛然数间屋。先朝孝廉宅，过者犹属目。再传世其家，门径不改筑。一经禀庭诰，自教儿郎读。早年赴举场，高步笑驰逐。同侪重先辈，子弟尊耆宿。正坐业太精，翻令身久伏。科名人拾芥，官爵莺迁谷。白发迫衰年，青衫自初服。神恬遁无闷，学殖富有蓄。红扶压架花，翠拥遮邻竹。刻鸠拄杖顶，放鹤前山足。世自闹如蛙，吾方静如鹄。回看轩冕客，万事徒碌碌。分定两不争，生涯筹巳熟。
卢肇宅在宜春城外今为学宫石笋一株犹存相传唐时故物也
作者：查慎行
朝代：清
体裁：五言律诗

旧闻卢氏宅，中有读书台。地以名流著，人探古迹来。便应呼石丈，幸不中碑材。秀色如堪挹，摩挲一片苔。
卧佛寺
作者：查慎行
朝代：清
体裁：七言绝句

古寺无僧佛倚墙，卧听蝙蝠掠空廊。晚来光景尤萧瑟，叶叶西风战白杨。
卫凡夫郎中索题诗册兼志别
作者：查慎行
朝代：清
体裁：古风

鸡鸣九衢晓，城角转星斗。不忍去长安，此中多好友。友亦不在多，同心十八九。醵钱饯归人，宴会连夕有。下车揖戴笠，古道君尤厚。君家好门庭，清不借箕帚。堂前两株藤，植自相国手。春花紫蒂簇，秋实明珠剖。我来娄盘洹，晨对或终酉。有时笑捉鼻，随意语脱口。缠绵示君真，坦率成我丑。如此两换年，未觉日月久。君行入郎署，约略岁纪丑。风流白云司，下视牛马走。读书兼读律，梏拲等枷杻。赋性非所便，时时梦田亩。今春始转秩，望出曹郎右。好理旧襟怀，依前向诗酒。我行惜薄遽，唱和少于喁。此地最难忘，临岐几搔首。
卫河四绝句·其一
作者：查慎行
朝代：清
体裁：五言绝句

河流千百曲，来往候风信。东南西北间，那得湾湾顺。
卫河四绝句·其三
作者：查慎行
朝代：清
体裁：五言绝句

佳人跨驴去，隔岸是娘家。渡口风长好，吹开罩面纱。
卫河四绝句·其二
作者：查慎行
朝代：清
体裁：五言绝句

微雨晓来霁，孤云断不还。黄沙千里道，何处著青山。
卫河四绝句·其四
作者：查慎行
朝代：清
体裁：五言绝句

茅屋罾边市，芦场柳外桥。谁知燕赵地，生计尽渔樵。
即事
作者：查慎行
朝代：清
体裁：五言绝句

旧日儿童戏，风鸢跋扈鸣。近来雌蛱蝶，栩栩斗身轻。
即事
作者：查慎行
朝代：清
体裁：七言绝句

盆池绿净午晴初，尺水中涵万象虚。一片玻璃天上下，白头影里过游鱼。
即事
作者：查慎行
朝代：清
体裁：七言绝句

童子提壶斟马酒，老翁曲项奏胡琴。近前争博君王笑，真见诸番爱戴心。
即事
作者：查慎行
朝代：清
体裁：七言绝句

老夫畏暑如酷吏，逃入邻园树影中。贪趁槐阴成久坐，归来衣上带青虫。
即事二首·其一
作者：查慎行
朝代：清
体裁：五言律诗

俗吏雠诗客，文书恼病夫。吾方入蓬藋，尔自养萑苻。憎主非群盗，藏奸岂具区。世情多叵测，即事一长吁。
即事二首·其一
作者：查慎行
朝代：清
体裁：七言绝句

爨妇妆成细马驮，梨园立部曼声多。太常别有平蛮乐，不取金钗玉树歌。
即事二首·其一
作者：查慎行
朝代：清
体裁：七言绝句

畿南处处好村庄，水利初兴岁未穰。见说一春长渴雨，麦秋时节始犁荒。
即事二首·其二
作者：查慎行
朝代：清
体裁：五言律诗

万古一棋局，言平最不平。獭窥鱼穴静，鸠伺鹊巢成。物性论强弱，天机近斗争。但教风作质，有触自忘情。
即事二首·其二
作者：查慎行
朝代：清
体裁：七言绝句

几处开疆议叙同，绿旗归去亦分功。新加细铠衔都督，宝顶朱缨队队红。
即事二首·其二
作者：查慎行
朝代：清
体裁：七言绝句

白沟一线是通川，遥指帆樯古渡边。预卜昼眠应有梦，梦归先上阿娘船。
即目
作者：查慎行
朝代：清
体裁：七言绝句

水落渔翁结网初，只贪竭泽肯留馀。鸬鹚鸂鶒且群避，勿与此翁争此鱼。
即目二首·其一
作者：查慎行
朝代：清
体裁：七言律诗

关吏逢迎堠吏哗，飞流一道走京华。纲船果熟盆池树，驿路香驰御苑花。长见名材充土贡，几闻中使出天家。荔枝龙眼随年例，笑指炎荒万里赊。
即目二首·其二
作者：查慎行
朝代：清
体裁：七言律诗

子弟梨园旧赐绯，楼船南下疾如飞。衣冠气尽鱼龙杂，帷盖恩深犬马归。桃叶何心随短楫，杨花多事打春旗。就中别有青衫客，听到琵琶泪暗挥。
原蚕行
作者：查慎行
朝代：清
体裁：古风

村东村西桑叶绿，头蚕不熟二蚕熟。薄于片纸白于脂，五月南风齐上蔟。缫车声中汤百沸，出釜持将易斗粟。去年苦旱秋不登，民命全凭寸丝续。我闻周礼有成法，一岁不容种再浴。蚕多害马理或然，物类区区别田畜。国家官马百万强，惜薪监督烦曹郎。原蚕微利幸无禁，劝汝努力须栽桑。田夫暑雨多咨怨，不如且吃蚕娘饭。
去冬腊月朔渡江连遇风雪舟行至邵伯埭阻冰复回扬州起旱及十四日渡河则冰复开灙凌之后波平如镜可鉴人影顾语同舟曰此非河清之瑞乎因口占绝句云云近抵京师入刑部狱十馀日闻各省奏报河清与余所见辄合再作七言长律纪之
作者：查慎行
朝代：清
体裁：七言律诗

喧传喜气动春城，河瑞曾于臈月呈。九曲竟成千里润，万年重为一人清。风云得路均沾泽，草木何心亦向荣。多少词臣应献颂，蛰虫惭愧发先声。
去冬过当湖重宿化城精舍红椒上人初自岭外归出游草见示今有诗来索和以四绝詶之·其一
作者：查慎行
朝代：清
体裁：七言绝句

化城庵外水如天，每到东湖爱泊船。禅老粗偿行脚债，诗翁重续对床缘。
去冬过当湖重宿化城精舍红椒上人初自岭外归出游草见示今有诗来索和以四绝詶之·其三
作者：查慎行
朝代：清
体裁：七言绝句

识取寒泉不二门，散花千偈似澜翻。平生痛痒相关处，拍掌中看带血痕。
去冬过当湖重宿化城精舍红椒上人初自岭外归出游草见示今有诗来索和以四绝詶之·其二
作者：查慎行
朝代：清
体裁：七言绝句

消息流传恐失真，亲从六祖證前因。黑灰堆里寻衣钵，辛苦南华礼足人。
去冬过当湖重宿化城精舍红椒上人初自岭外归出游草见示今有诗来索和以四绝詶之·其四
作者：查慎行
朝代：清
体裁：七言绝句

水月洗开云雾窟，庐山面目现当前。从今便结红椒社，何必青松有白莲。
去夏余自黔东下与德尹相左于辰沅道中今德尹岭外将归余又有西江之役二诗留寄·其一
作者：查慎行
朝代：清
体裁：七言律诗

薄游踪迹久沈吟，准拟归飞息故林。别去无端随末俗，穷来何事惬初心。书签日过尘窥隙，茶灶风回响和琴。一笑飘然仍作客，竹窗閒杀是清阴。
去夏余自黔东下与德尹相左于辰沅道中今德尹岭外将归余又有西江之役二诗留寄·其二
作者：查慎行
朝代：清
体裁：七言律诗

二顷田知恋洛阳，眼中岐路等亡羊。江风海雨愁频结，桂树荆花感又长。草草归程双爪迹，劳劳别梦五星霜。怪来出入如相避，乡国何时雁作行。
去夏手植盆榴二本今年一枯一荣有感而作
作者：查慎行
朝代：清
体裁：古风

庭下两盆榴，经春谓已萎。其一雨忽生，病夫眼双洗。枝端抽绿叶，叶底粲红蕊。蕊绽复吐花，花残旋结子。依然还旧观，慰我岑寂里。生存日向荣，死者为薪矣。有情兼吊贺，感叹为赋此。
去年过塔湾湘雨禅师出所纂金刚经顺意见示携之行笈欲为刊刻流传有志而未逮近以呈院长蒙叠笔字韵诗盛相称诩辄次韵奉酬敢请院长为功德主此篇聊当募缘偈一首也呵呵
作者：查慎行
朝代：清
体裁：古风

五十堕醉梦，不知经论律。一从读金刚，稍开云雾匿。深沈百尺低，垂绠汲使出。游子久离乡，于焉返家室。既归翻自痛，精进力己绌。欲除人我相，两敌劲无匹。又为义疏误，孰与更张瑟。晚遇马迹师，贝多示真实。微诠警后悟，妙解證前失。俗昧知者希，我衰天所骘。誓将广流布，期不虚纂述。先生一见之，析义岂待质。执疑两破碎，决若鱼去乙。诗来盛称扬，方便皎慧日。黑蚁二万言，卷之仅盈帙。护持付龙象，普度及蚁虱。开雕指顾成，功德亦易卒。檀那视积累，幸以铢两率。恒河计沙数，百亿生于一。庶将拟楞严，胜授房融笔。
去秋手栽海棠一本春不作花而德尹润木雨家此花最盛戏作一绝寄之
作者：查慎行
朝代：清
体裁：七言绝句

阶前手种海棠树，树小条疏著蕊难。翻被两家园主妒，有花偏让老夫看。
去秋自河南归携植牡丹数种春来适有安庆之役不及待其开以诗纪别
作者：查慎行
朝代：清
体裁：古风

客游出梁宋，地主颇不俗。贻我六娉婷，相随到空谷。我贫寄茆茨，贮尔无金屋。繁华有借境，直以名姬蓄。殷勤手亲栽，不忍委僮仆。冬暖少雪霜，春阴滋霢霂。栽培本天意，私愿苦难足。可惜姚家黄，一株萎偏独。五家尚成队，纨绮可合族。别之岂无情，行期为改卜。未偿道路债，妄冀看花福。开时果出门，诗谶已早伏。明年岂不好，吾老状可掬。应笑归来迟，寻春同杜牧。
又五言绝句四十首·其一
作者：查慎行
朝代：清
体裁：五言绝句

一裘四十年，鞟在毛全秃。狐貉不我温，随身作囚服。
又五言绝句四十首·其七
作者：查慎行
朝代：清
体裁：五言绝句

漏点晨初绝，铃声昼不休。似闻驱疫鬼，赖有镇监猴。
又五言绝句四十首·其三
作者：查慎行
朝代：清
体裁：五言绝句

弟兄隔别居，各以一墙限。向来对床者，咫尺不相见。
又五言绝句四十首·其三十
作者：查慎行
朝代：清
体裁：五言绝句

虫以臭得名，横行罪难掩。均为血肉害，虮虱当末减。
又五言绝句四十首·其三十一
作者：查慎行
朝代：清
体裁：五言绝句

百二春逢闰，春风日夜饕。忽惊春过半，已阅四提牢。
又五言绝句四十首·其三十七
作者：查慎行
朝代：清
体裁：五言绝句

向晚轻雷发，人情望雨齐。晓看檐瓦上，点点是沙泥。
又五言绝句四十首·其三十三
作者：查慎行
朝代：清
体裁：五言绝句

人间有桃杏，怅望春维暮。风捲飞花来，谁家庭下树。
又五言绝句四十首·其三十九
作者：查慎行
朝代：清
体裁：五言绝句

萝轩八十叟，远寄相思字。读罢纸滴穿，报之数行泪。
又五言绝句四十首·其三十二
作者：查慎行
朝代：清
体裁：五言绝句

不道流光迅，翻伤见面迟。却将三月半，认作授衣时。
又五言绝句四十首·其三十五
作者：查慎行
朝代：清
体裁：五言绝句

侄抱危疾来，沉绵知不起。弟病初未闻，胡为遽至此。
又五言绝句四十首·其三十八
作者：查慎行
朝代：清
体裁：五言绝句

章子今云亡，孤此一条竹。上有斑斑痕，湘累如代哭。
又五言绝句四十首·其三十六
作者：查慎行
朝代：清
体裁：五言绝句

死伏冥诛矣，株连罪已微。慰怀传一语，后至或先归。
又五言绝句四十首·其三十四
作者：查慎行
朝代：清
体裁：五言绝句

遇物到忘机，摄心入无想。乌可巢吾肩，鹊可食吾掌。
又五言绝句四十首·其九
作者：查慎行
朝代：清
体裁：五言绝句

南所对北监，传是锦衣狱。剩有围外人，追思珰祸酷。
又五言绝句四十首·其二
作者：查慎行
朝代：清
体裁：五言绝句

噬嗑利用狱，家人闲有道。灭耳悔已迟，其能免何校。
又五言绝句四十首·其二十
作者：查慎行
朝代：清
体裁：五言绝句

不梦羊踏蔬，长叨官送菜。黄齑三百瓮，于此了残债。
又五言绝句四十首·其二十一
作者：查慎行
朝代：清
体裁：五言绝句

乐府题曾记，今方识本收。相看无好语，是曰畔牢愁。
又五言绝句四十首·其二十七
作者：查慎行
朝代：清
体裁：五言绝句

夜到曝书亭，梦寻种莲主。似与告归期，花时天小暑。
又五言绝句四十首·其二十三
作者：查慎行
朝代：清
体裁：五言绝句

牢户如虫户，馀寒减复增。雪花时点地，二月未开冰。
又五言绝句四十首·其二十九
作者：查慎行
朝代：清
体裁：五言绝句

春服宜修褉，今朝四事违。故人谁忆我，犹著禦冬衣。
又五言绝句四十首·其二十二
作者：查慎行
朝代：清
体裁：五言绝句

马粪兼牛矢，麻䕸及豆萁。最怜羊豕骨，亦可当薪炊。
又五言绝句四十首·其二十五
作者：查慎行
朝代：清
体裁：五言绝句

官医多试方，庸者司性命。衰病不自忧，惟忧后生病。
又五言绝句四十首·其二十八
作者：查慎行
朝代：清
体裁：五言绝句

同为卵生类，天性人莫回。林雅驱复集，巢燕招不来。
又五言绝句四十首·其二十六
作者：查慎行
朝代：清
体裁：五言绝句

经月不栉沐，盈头发半䐈。云何虱其间，彼乃能变黑。
又五言绝句四十首·其二十四
作者：查慎行
朝代：清
体裁：五言绝句

西北围墙古，无端半夜颓。耳聋惊坐起，谓是发春雷。
又五言绝句四十首·其五
作者：查慎行
朝代：清
体裁：五言绝句

亦复有何喜，朝朝双鹊鸣。畏寒思曝背，为报雪初晴。
又五言绝句四十首·其八
作者：查慎行
朝代：清
体裁：五言绝句

日分一升米，夜与饥鼠共。驱之善缘壁，声触锒铛动。
又五言绝句四十首·其六
作者：查慎行
朝代：清
体裁：五言绝句

投足全无地，多眠少起时。偶然扶杖立，形定影潜移。
又五言绝句四十首·其十
作者：查慎行
朝代：清
体裁：五言绝句

流恶就卑湿，滇淤日几回。一方无垢地，三寸不燃灰。
又五言绝句四十首·其十一
作者：查慎行
朝代：清
体裁：五言绝句

画猫非真猫，虎斑而虎视。虽无食牛量，肯作衔蝉戏。
又五言绝句四十首·其十七
作者：查慎行
朝代：清
体裁：五言绝句

兰以当门锄，竹缘开径洗。谁将移草心，遍告圜扉里。
又五言绝句四十首·其十三
作者：查慎行
朝代：清
体裁：五言绝句

树根一口井，味苦臭不腥。差堪濯我足，幸勿羸其瓶。
又五言绝句四十首·其十九
作者：查慎行
朝代：清
体裁：五言绝句

门房十五人，两世半析箸。皇天遣悔祸，少长斯复聚。
又五言绝句四十首·其十二
作者：查慎行
朝代：清
体裁：五言绝句

飘瓦檐前地，覆盆头上天。孽非由已作，何用祀庭坚。
又五言绝句四十首·其十五
作者：查慎行
朝代：清
体裁：五言绝句

烟煤昏四壁，黑业被埋藏。一面窗糊纸，连朝佛放光。
又五言绝句四十首·其十八
作者：查慎行
朝代：清
体裁：五言绝句

八十日离家，三千里路赊。怪来南信断，昨夜卜灯花。
又五言绝句四十首·其十六
作者：查慎行
朝代：清
体裁：五言绝句

何处无芳草，陈根此独稀。入春频望雨，倘有发生机。
又五言绝句四十首·其十四
作者：查慎行
朝代：清
体裁：五言绝句

折枯为柴栅，插地画两界。吾餐乏腥膻，蝼蚁穴其外。
又五言绝句四十首·其四
作者：查慎行
朝代：清
体裁：五言绝句

土舍比巢居，嗷嗷引十雏。喙长毛羽短，愁杀白头乌。
又五言绝句四十首·其四十
作者：查慎行
朝代：清
体裁：五言绝句

数行宽大诏，递减到尽室。家长尤欣然，生机在生日。
又绝句一首
作者：查慎行
朝代：清
体裁：七言绝句

淮南米价闻腾涌，每遇商船问若何。争及此间鱼最贱，食鱼人少捕鱼多。
又题竹里勘书图
作者：查慎行
朝代：清
体裁：七言绝句

边孝先腹十万卷，庾兰成赋三两竿。置尔于云窗雾阁，拟之以青瑶明玕。
及门楼敬思自粤西远寄浔桂
作者：查慎行
朝代：清
体裁：七言律诗

隔年一信到何迟，寄我浔州菌桂皮。已向笼中储上药，只愁天下少良医。情深远荷门生致，性在终于野老宜。别与苏家传酿法，捣香筛辣味尤奇。
及门符幼鲁将入太学来乞赠行之句
作者：查慎行
朝代：清
体裁：古风

海隅夏大旱，处暑暑未徂。符子将北游，肩舆叩吾庐。告别乞赠言，此意胡可虚。我持一杯酒，味薄分有馀。酌子不尽觞，行行勉相于。男儿属有志，宁甘老乡闾。京华声利场，太学才所储。天衢辟贤路，驰骋谁不如。筮易得同人，谨于出门初。岂惟交道尔，愿以类推诸。
友人斋中看菊
作者：查慎行
朝代：清
体裁：古风

幽人如晚卉，爱傍篱边游。瓦盆荐茅斋，高下凡千头。红紫岂不好，黄花乃吾秋。森然群艳中，正色与目谋。竞赏违众嗜，独吟发孤愁。泉明不可作，孰与偕唱詶。
友鹿复次韵见寄恐其有过督司阍之意再叠韵解之二首·其二
作者：查慎行
朝代：清
体裁：七言律诗

老屋西头胜僦居，门前无草不须除。未妨排闼来惊卧，且喜还瓻肯借书。踪迹渐同诗境熟，形骸终要礼文疏。他时野老曾争席，记得渔樵狎里闾。
友鹿寓居孙公园与实君蒙泉耑木同巷仆及西�声山相距稍远友鹿作比邻诗二章亦来索和因次实君韵奉荅·其一
作者：查慎行
朝代：清
体裁：七言律诗

马蹄才过又车轮，广术相逢亦太频。不惜往来随步屧，预防倡和损精神。过墙浊酒能供客，凿壁馀光倘借人。便与中央成鼎足，姜居西舍我东邻。
友鹿寓居孙公园与实君蒙泉耑木同巷仆及西�声山相距稍远友鹿作比邻诗二章亦来索和因次实君韵奉荅·其二
作者：查慎行
朝代：清
体裁：七言律诗

造门不见等离居，俗例持牢急破除。僮约一条申典谒，客谈几处省传书。巷连毕曜宜相就，雨过苏端肯见疏。添取新篇为日课，与君直似共乡闾。
友鹿寓居孙公园与实君蒙泉耑木同巷仆及西�声山相距稍远友鹿作比邻诗二章亦来索和因次实君韵奉荅友鹿复次韵见寄恐其有过督司阍之意再叠韵解之二首·其一
作者：查慎行
朝代：清
体裁：七言律诗

过门何止十朱轮，只有穷交不厌频。语带滑稽吾是戏，弊清摘发尔如神。犬应勿拒重来客，花亦争窥旧识人。从此得閒须径造，巷南巷北总芳邻。
双双燕·寄声山侄
作者：查慎行
朝代：清
体裁：词

过荷风了，向羽扇蕉衫，小年偏永。青帘换苧，转首凉秋鬓影。旧事有谁寻省。酒分与、诗缘俱冷。可因幸舍供鱼，忘却鲈边归兴。引领。山田一顷。有被阪文瓜，交塍香颖。平生期许，不是不堪驰骋。且学蓬茅卧稳。算此处、原非捷径。甚时拨棹重过，话向竹窗烟暝。
双塔峰歌
作者：查慎行
朝代：清
体裁：古风

滦河之水鸣淙淙，晨光欲透草木蓊。千岩浮动万壑充，十里雾湿三花鬉。阳乌展翅烟摅虹，倒射石壁纷青红。中有两峰迥不同，向人腾跃比祝融。厥初生时谁所砻，分而为二疑霻霳。自从巨斧开鸿濛，势欲复合难弥缝。小者为霍大者宫，前高后亚儿随翁。其颠石笋各卓空，如窣堵波劖圆穹。其旁老松垂薤葱，雨露已费千年功。初从南麓瞻崇隆，恍然御气乘罡风。青天一碧悬双篷，仙舟出没波涛洪。形随径转日在东，并作高柱孤巃嵷。首末稍敛中微丰，异哉三窍何玲珑。下空一门拆崆峒，中央一线星光通。最上一穴磨青铜，团团皎月非朦胧。洞贯腹背岂羿弓，谁与人力争天工。须臾位置移匆匆，左右互易惊愚矇。渐行渐远渐不穷，回头依旧藏霾雺。我思佛力大且雄，舍利所在塔庙崇。十方照耀开盲聋，僧伽兴废会有终。岂如兹山媲华嵩，巍峨俯辟荆榛丛。绵亘古塞接蠮螉，劫火不坏况兵戎。地虽僻左秀独衷，昔名未彰今始蒙。吾皇盛德迈帝鸿，尽摄六合归牢笼。年年雅诗赋车攻，山庄近在封域中。已获顾盻邀重瞳，何须秩祀偕三公。小臣作歌达圣聪，特与此石庆遭逢。
双石
作者：查慎行
朝代：清

韶州山石奇，英州山石秀。人言奇者雄，不若秀者瘦。苍龙骨离立，岁久色微黝。脱落之而鳞，深埋无底窦。结成岩洞势，润被沙水漱。玲珑具本性，蹙缩聚众皱。斧凿绝铁良，中虚互通透。偶然遇好事，不吝高价购。置之几砚帝，命曰小云岫。一拳殊不易，况敢望多又。而我独何幸，归舟夸日富。熊鱼两得兼，彼美适邂逅。款款俨欲飞，翩翩若相就。人间陆贾装，金玉难单究。千金真俗物，至宝肯轻售。何如落吾手，出入在怀袖。更拜谢故人，兹情亦良厚。
发东山至石湖舟中大雪与蒙泉雪园分韵
作者：查慎行
朝代：清
体裁：五言律诗

忍别东山去，依依尚有缘。云沈上方塔，雪重石湖船。密坐可无酒，敝裘终胜绵。范村留故宅，欲访向谁边。
发仪真
作者：查慎行
朝代：清
体裁：七言绝句

绿杨城郭碧萝洲，夹岸红灯映酒楼。为爱吴船听软语，买帆连夜下真州。
发南雄凌江方涸舟行一日才十许里排闷成歌
作者：查慎行
朝代：清
体裁：古风

凌江归壑当深冬，城隅才可沟洫通。粗砂细石单槽中，直与船背相磨砻。船头纤纤船尾大，舵师束手输篙工。篙工作力如罴熊，腰身寸寸弯彊弓。虱行裈缝蚁旋封，跛羊登山鹢遇风。人间痴钝有若此，岁聿云暮愁衰翁。愁衰翁，翁行作歌歌未终。羊城尚隔千里外，一夜梦逐南征蓬。
发常山早雨午晴二首·其一
作者：查慎行
朝代：清
体裁：七言绝句

七日江程上水难，肩舆差比布帆安。朝来更觉山行好，小雨才过路便乾。
发常山早雨午晴二首·其二
作者：查慎行
朝代：清
体裁：七言绝句

麦畦菜垄黄兼绿，李径桃蹊白间红。著色春光谁画得，常山西畔玉山东。
发彭泽纪事和恒斋
作者：查慎行
朝代：清
体裁：七言律诗

吴楚西来太驿骚，乱帆衔尾上千艘。戍旗不动方传箭，秋水初平尚满槽。树豁忽疑遥岸尽，天长不觉远山高。民间疾苦原难悉，移粟徒烦睿虑劳。
发扬州留别汪庾齐
作者：查慎行
朝代：清
体裁：七言律诗

旅况残年最不堪，何期解后作深谈。向风嘶马程程北，背雪飞鸿片片南。残烛乍移寒减半，征帆欲挂酒行三。隋堤柳态禁摇落，也傍汪伦百尺潭。
发桦榆沟从新开石梁至哈喇火屯
作者：查慎行
朝代：清
体裁：七言律诗

凿开峭壁转龙腰，高栈中萦线一条。石吻仰喷泉作雾，云根倒拔树干霄。向来纡径千盘转，此去前村十里遥。真觉太平民乐业，山南山北尽渔樵。
发波罗火屯至蓝旗营
作者：查慎行
朝代：清
体裁：七言律诗

剑分一岭隔西东，半月风光迥不同。沙碛人归黄落后，山家烟起翠微中。年丰障塞秋先穫，水落浮桥路尽通。谁信古来瓯脱地，筑场樊圃入豳风。
发浔阳詶恒斋赠别二首·其一
作者：查慎行
朝代：清
体裁：七言律诗

游踪宦迹并沈沦，管鲍交深在一贫。小别星霜经五稔，远来风雨又三旬。弟兄托契情原厚，儿女相关意倍亲。料得他时了婚嫁，两翁俱是白头人。
发浔阳詶恒斋赠别二首·其二
作者：查慎行
朝代：清
体裁：七言律诗

攀辕截镫去何之，廉吏谁云不可为。风月招邀莲社酒，江山开拓庾楼诗。官情向冷忧还喜，苦语临分颂亦规。莫听琵琶空洒泪，清名难得九重知。
发浦城晚宿渔梁岭下
作者：查慎行
朝代：清
体裁：七言律诗

城北城南叫鹧鸪，似言前路极崎岖。回思习坎真轻命，顿觉升高是坦途。戍垒防秋仍鼓角，人家经乱久榛芜。残灯影里萧萧夕，万叠荒山客梦孤。
发清江浦二首·其一
作者：查慎行
朝代：清
体裁：七言绝句

南来步步远风霾，川路晨征一倍佳。竹�蒲帆浑不用，橹声如雁下长淮。
发清江浦二首·其二
作者：查慎行
朝代：清
体裁：七言绝句

编芦缚荻聚成堆，大舸多从江外来。试问老堤堤畔柳，年年辛苦为谁栽。
发猴潭出倒湖
作者：查慎行
朝代：清
体裁：五言律诗

石恶状争变，波喧势就低。小舟轻畏路，百折下危溪。雪意雅先觉，寒光雾易迷。似闻鱼米贱，巳过浙江西。
发舟后连遇逆风间或阻浅两日才行十里许
作者：查慎行
朝代：清
体裁：古风

远归决所从，筮易利涉川。意亦厌驰逐，舍车遂乘船。何期初放溜，断渡春风颠。罟师邪许声，蚁附百丈牵。进尺旋退咫，胶浅不得前。废闸二十四，一一淤泥填。邮签算南程，约略踰三千。一日行五里，到家须两年。谁能侣凫雁，久坐烟波间。
发蒙阴至青驼寺
作者：查慎行
朝代：清
体裁：七言绝句

桑边枣下嵚崎路，乱石堆堆数驿亭。野草不知春意好，烧痕三月未全青。
发贵阳留别大中丞杨公三首·其一
作者：查慎行
朝代：清
体裁：七言律诗

风波才过又烽烟，一路看山渐近滇。浪迹南云真万里，滥竽东郭忽三年。孤熊舐掌粗知分，飞鸟依人正自怜。不觉对公成洒涕，也应容我赋归田。
发贵阳留别大中丞杨公三首·其三
作者：查慎行
朝代：清
体裁：七言律诗

纷纷桃李艳公门，驽钝如余尚服辕。明镜何私颜欲换，清谈无用虱空扪。人来江左名惭项，诗和舂陵格纪元。束缚倘酬知己分，敢随流俗说衔恩。
发贵阳留别大中丞杨公三首·其二
作者：查慎行
朝代：清
体裁：七言律诗

乡社枌榆隔后尘，交情翻借布衣亲。勒铭事大才难称，绝代人稀见始真。宝匣异光刀剖玉，铜盘高�烛辉银。他时重话西征绩，惭愧曾充幕下宾。
发辰州马上大雨
作者：查慎行
朝代：清
体裁：七言律诗

百折冈峦去复回，弓刀小队转城隈。马头云势俄为雨，谷口泉声并应雷。硗确连山愁路滑，离披满眼惜花开。竹鸡无赖啼偏切，直送行人度岭来。
发黄甲营喜晴
作者：查慎行
朝代：清
体裁：七言律诗

青浮翠积气氤氲，晓色俄从霁色分。马首已迎初上日，雕翎犹带未归云。峰皆似染供屏幛，树不论年绝斧斤。曾记上番随跸候，滦河新涨隔山闻。
叔毅见示初度述怀诗有感而作
作者：查慎行
朝代：清
体裁：古风

与君世好幼同里，其室则迩其人遐。年踰三十未识面，各被衣食驱天涯。余颜憔悴变黑瘦，揽镜未免频咨嗟。子髯毵�长一尺，潇洒亦复沾尘沙。燕山此来忽交臂，相视莫逆心靡他。冲风冒雨屡相过，朗吟狂笑声欢哗。行时肩从坐齿序，爱比兄弟岂有加。一朝顾我歘不乐，刺眼怕看重阳花。新诗一篇把似我，音调惨裂如秋笳。对之思苦难卒读，冰雪入口冷战牙。看君烱烱具至性，母丧未阕衣仍麻。泪痕往往在枕席，皋鱼岐路怜京华。忆余浪迹走绝徼，未夏四月初辞家。先君下世才一载，面目赧汗逢人遮。平生粗知奉礼教，岂敢自外伤芸瓜。至今肝肠抱至痛，视息母乃同豚豭。归田但祈免沟壑，此愿易给原非奢。天于我辈胡独忍，故令具体蒙疵瑕。子今襟期颇澹漠，西溪片瓦已可赊。尘埃洞澒一回首，便欲策蹇乘柴车。几时真约结邻去，对门老树枝槎枒。
叠前韵与同年贺集洲沈岱瞻家东亭时三子皆同寓
作者：查慎行
朝代：清
体裁：五言律诗

曲尺移床卧，分曹赌墅归。浮踪虽泛泛，乡语自依依。到眼青山近，梳头白发稀。杜门深自念，五十九年非。
叠前韵詶别友日兄
作者：查慎行
朝代：清
体裁：古风

弟生庚寅兄乙酉，五岁肩随称棣友。儿时嬉戏失同群，稍长衣冠就参偶。鸡豚近局接南北，烟火深村望林薮。余游故知生理拙，君亦何为转蓬走。夜雨灯挑江上花，春风梦绕门前柳。男儿有怀莽未遂，偻指半生时巳久。未能扣角事骑牛，抑且埋名作屠狗。不尔合甘原宪分，鹑结从渠见襟肘。谁令志气自摧颓，漫著征衣随短后。君平季主世少人，眼底升沈向谁剖。头盘叫噪抒狂愤，笑听更筹移子丑。忽然顾影还自怜，气塞神伤钳在口。岂应美好长贫贱，定有光芒射牛斗。劝君自信当益坚，适野不须谋可否。
叠旧韵送研溪南归三首·其一
作者：查慎行
朝代：清
体裁：七言绝句

软尘堆里出都亭，却指家山入画屏。算到清明沙路尽，一鞭淮岸柳条青。
叠旧韵送研溪南归三首·其三
作者：查慎行
朝代：清
体裁：七言绝句

辛苦京华二十春，枉缘篝火勘穷尘。有才如此吾犹惜，未必天终老是人。
叠旧韵送研溪南归三首·其二
作者：查慎行
朝代：清
体裁：七言绝句

陌上重听缓缓歌，家如传舍偶经过。一身有母尤应惜，负米终如欲出何。
叠纳凉韵戏荅俞扶九侍御
作者：查慎行
朝代：清
体裁：七言律诗

晨烟夕霭气蒸蒸，秋水门前几尺增。止酒免偿邻负债，施油催点佛龛灯。嫩莎院落晴联步，独树轩窗雨对凭。除却入朝须起早，两鳏何事不如僧。
口占送陈仲夔舍人还都
作者：查慎行
朝代：清
体裁：七言绝句

别语无多别恨新，短桡明发指天津。殷勤百里犹相送，万叠西山一故人。
古明镜词
作者：查慎行
朝代：清
体裁：古风

人间有真色，娇者颜如莲。东家欲效之，红白调朱铅。众方赏涂抺，群谓丑者妍。好女不自明，讵藉旁人怜。妍媸果若从人定，何用团圞铸明镜。
古杏山先奉政公祠下老桂四株每岁花时观者杂沓余兄弟年踰七十曾未一寓目中秋前七日德尹治具携绍侄及沈甥房仲椒园偕往小饮花下得诗二首·其一
作者：查慎行
朝代：清
体裁：七言律诗

山从金粟近分支，中有吾家古桂祠。百尺烟霄扶老干，两朝雨露长孙枝。天教人健兼无事，僧报花开正及期。七十馀年轻掷过，只争一日勿嫌迟。
古杏山先奉政公祠下老桂四株每岁花时观者杂沓余兄弟年踰七十曾未一寓目中秋前七日德尹治具携绍侄及沈甥房仲椒园偕往小饮花下得诗二首·其二
作者：查慎行
朝代：清
体裁：七言律诗

小春天气气清和，恰喜招携少长过。风出墙头香馥郁，日翻屋角影婆娑。瓦盆泻酒三升酽，芳树攀条一曲歌。聊解邻人嘲笑语，子孙来少客来多。
古诗
作者：查慎行
朝代：清
体裁：古风

花开昨夜雨，花谢今朝风。造化故无私，循环一气中。举举少年子，弹指成衰翁。翁衰从少得，乃复忧儿童。
古诗五章呈吉水大司空李公·其一
作者：查慎行
朝代：清
体裁：古风

盛治际中天，六卿尽文献。发挥为事业，器量随所建。公虽长冬官，其气实涵万。放之弥宇宙，舒卷视肤寸。道在本非夸，逢时获初愿。
古诗五章呈吉水大司空李公·其三
作者：查慎行
朝代：清
体裁：古风

西江一瓣香，自昔人文区。欧公门下客，磊落皆名儒。千秋复代兴，只轮赖公扶。官高能下士，此义今人无。
古诗五章呈吉水大司空李公·其二
作者：查慎行
朝代：清
体裁：古风

百川日东注，赴海同一门。豁达意何广，函容道弥尊。乃知延揽涂，中有仁义存。清浊具本性，澄观得其源。君看下成蹊，桃李初不言。
古诗五章呈吉水大司空李公·其五
作者：查慎行
朝代：清
体裁：古风

男儿感恩地，兹事岂可常。不敢泣穷途，恐为知己伤。拙守无诡遇，异营戒岐旁。百年属有身，利钝谁能量。于公负期许，脉脉终难忘。
古诗五章呈吉水大司空李公·其四
作者：查慎行
朝代：清
体裁：古风

空谷有幽兰，披披自含芳。一朝采而佩，顾盻滋容光。顾盻何足多，贵登君子堂。识者或见赏，当门忌孤芳。向非特达知，标榜惭互相。
古诗四章·其一
作者：查慎行
朝代：清
体裁：古风

天荒地亦老，变化蕃草木。自从开辟来，悦人以红绿。有荣斯有瘁，坐觉流转速。传语好风光，宁能衒无目。
古诗四章·其三
作者：查慎行
朝代：清
体裁：古风

域内有名山，攀跻力可至。人皆造其麓，抑或半岭废。归来述所见，彼此不相似。等是未登峰，毋为笑平地。
古诗四章·其二
作者：查慎行
朝代：清
体裁：古风

众蚍国大槐，扰扰成侯王。庄周化蝴蝶，与物亦未忘。至人岂无梦，梦则超形相。虫蚁所不争，是曰华胥乡。
古诗四章·其四
作者：查慎行
朝代：清
体裁：古风

徒歌易成谣，独唱难为喁。我琴谁我瑟，我鼓谁我钟。知音苟弗存，奚取觌面逢。遥遥千载下，或有牙与钟。
古诗四章上座主孝感相国寿·其一
作者：查慎行
朝代：清
体裁：古风

火维灵奥区，灏气恣磅礴。洞庭汇�涬，石廪耸寥廓。五百应昌期，元精鼓橐籥。大儒乃笃生，作镇配川岳。恭惟我夫子，异采辉井络。曳履上星辰，吁谟重帷幄。回翔密勿地，独力斡枢略。立极奠六鳌，清刚砺镰锷。道原幸有赖，不数平津閤。
古诗四章上座主孝感相国寿·其三
作者：查慎行
朝代：清
体裁：古风

胜国史未成，简编就残脱。门户互排拫，文献恐澌没。圣朝树立远，损益鉴前辙。大笔待钜公，是非辨毫发。六馆既弘启，四部亦灿设。贯穿三百年，搜抉十万帙。迢遥溯开创，细琐逮季末。非公习掌固，何由发囊括。独成一代书，凛凛阳秋笔。
古诗四章上座主孝感相国寿·其二
作者：查慎行
朝代：清
体裁：古风

正学日沦替，百家纷语言。我公实闻知，洙泗穷渊源。妙窥千圣秘，月窟兼天根。理障快扫除，焕如朝吐暾。发挥为事业，突兀支乾坤。峨峨千丈松，迥立无攀援。经邦实致治，吾道中行存。
古诗四章上座主孝感相国寿·其四
作者：查慎行
朝代：清
体裁：古风

赞化非一涂，调元历三纪。朝端立枢极，爨下收�梓。五度入南宫，至尊深倚毗。请看百僚上，尽属门墙士。一归出恳诚，进退鲜愠喜。重来资启沃，未许久田里。公之视浮荣，奚啻若敝屣。角巾就邸第，寝食善名理。上日揽揆辰，川流同岳峙。采芝犹有待，传菊烦中使。平格天所丰，称觞今以始。
古铜笔洗联句
作者：查慎行
朝代：清
体裁：五言律诗

土花蚀已遍，雅制近宣和。片叶翠遮砚，一珠圆滴荷。露鳞沈白小，烟壳带青螺。欲遣诗尘涤，濡毫墨几多。
台儿庄阻风
作者：查慎行
朝代：清
体裁：五言律诗

行止原难必，天涯信短篷。明知满槽水，不敌石邮风。高枕沈舟外，微吟折苇中。向来多逆境，阅历已成翁。
台城路·九日同人小饮和朱日观
作者：查慎行
朝代：清
体裁：词

萸烟药市门开处，秋潮乍通村舍。竹叶湾东，菖蒲港北，好友特烦枉驾。微霜昨夜。正红启榴房，翠除瓜架。一笑相看，风前乌帽并时卸。年年索郎高会，多情怀酒伴，长在篱下。桂板催诗，柳圈祓禊，总付渔樵閒话。重寻旧社。笑如此江山，登临多暇。后约苍茫，菊枝聊满把。
台城路·二月廿九日黔阳送春
作者：查慎行
朝代：清
体裁：词

年年绝域春华改，惊心这回较早。唐帽山前，襄阳桥外，一片明波碧草。寻芳事了。正翠驿人归，闲吹竹嘂。路指西南，关城宛转楚天杳。当时嬥歌花馆，乱馀留想像，别梦缭绕。红袖当垆，绿杨荫马，底处曾经买笑。时光纵好。但为雨怜花，因风送鸟。去已匆匆，任他三月小。
台城路·京师送李分虎南归兼怀令兄斯年武曾
作者：查慎行
朝代：清
体裁：词

秋声猎猎修门外，清笳乱砧齐起。古堠参差，离亭长短，独客竟成归计。桑乾一骑。渐淮菊催黄，江枫变紫。上了吴船，霜风吹浅太湖水。登高恰当故里。弟兄应怅望，别梦难理。西日东尘，瘴南雪北，此度倦游凡几。寄声二李。料只影单栖，未偿初志。莫忘重来，酒人燕市里。
台城路·初有江汉之役，朱日观、王子颖、桐村、祝豹臣，家西叔、德尹弟、眉山侄追送于朱与三表兄村庄，席上赋别
作者：查慎行
朝代：清
体裁：词

无端遥指西南路，骝歌棹歌难理。万里潇湘，何涓一夕，说甚才情绮丽。萍踪如寄。望楚尾吴头，浪花无际。屡改行期，多应依恋为知己。铜盘烛黄初腻。乍杯阑气热，合座成醉。残月流空，晓星当户，一片离愁顿起。天涯情味。算只有清风，故人相似。远信毋忘，时时烦附鲤。
台城路·壬戌新年黔中见燕
作者：查慎行
朝代：清
体裁：词

燕窝山外春来也，差池恰逢双羽。旧巷亭台，新年花草，总付零笳断鼓。安巢何处。奈地老城荒，并无佳树。小立茅檐，飞飞蓦过短墙去。寻常不记前度。甚来从海上，归路偏阻。蜀雾吞江，楚云迷峡，却伴乌蛮久住。乾坤逆旅。叹我亦依人，未须怜汝。遮眼乡关，濛濛人日雨。